text:
मैथिली फिल्म उद्योग एखन धरि प्रयोग मात्र करैत रहल अछि. बेर आबि गेल अछि जे एकरा व्यावसायिक मान्यता भेटै आ एहि उद्योग सं प्रत्यक्ष रूपे जूड़ल कलाकार ओ तकनीकी टीम कें रोजगारक अवसर प्राप्त होइन. मैथिली फिल्म ओ रंगमंचक अभिनेता अनिल मिश्रा एहि संदर्भ मे कएक टा मंच सं बाजल छथि जे मैथिली फिल्म उद्योग कें भाइ-भतीजावाद सं मुक्त रखबाक बेगरता छैक आ तखने जा क’ ई व्यावसायिक रूपे स्थापित हएत. हुनक ई अपील एखन शूटिंग भ’ रहल फिल्म 'प्रेमक बसात' पर लागू होइत नजरि आबि रहल अछि.
फिल्मक निर्माता कुणाल ठाकुर सं प्राप्त जानकारी अनुसार एहि फिल्मक यूनिट मे कलाकार सं ल’ तकनीकी टीम पूर्ण व्यावसायिक अछि आ मैथिली फिल्म उद्योग कें स्थापित करबा मे एक महत्त्वपूर्ण भूमिका निमाहत से आश्वस्त छी. दर्शक मध्य जे मैथिली फिल्मक प्रति उदासीनता अछि ओहि तमाम आवश्यकता कें पूर करबाक प्रयास कएल जा रहल अछि.
फिल्म 'प्रेमक बसात' केर निर्माता-वेदान्त झा एवं कुणाल ठाकुर, कथा-पटकथा-संवाद-लेखक एवं निर्देशक-रूपक शरर, अभिनय-पियूष कर्ण, रैना बनर्जी, गोविन्द पाठक, मोना रे, एस.सी.मिश्रा, राकेश, प्रज्ञा झा, शैल झा, कल्पना मिश्रा, संजना, आशुतोष सागर, आकाशदीप, राजीव झा, प्रेम झा, शरद सोनू, नेहा, राकेश त्रिपाठी आदि, संगीत-प्रवेश मल्लिक एवं सरोज सुमन, नृत्य निर्देशन-केदार सुब्बा, कला निर्देशन-प्रेम जी, कैमरा-नरेन्द्र पटेल, निर्माण नियंत्रक-अजीत सिंह, निर्माण प्रबंधन-सिंटू झा, प्रवीण पाठक एवं नवीन झा, मेकअप-पंकज झा एवं आइटम गीत पर नृत्य प्रशिक्षण द’ रहल छथि गौलौरी महन्था.
एहि फिल्मक निर्माणक विशेषता अछि जे तकनीकी टीमक अधिकाधिक सदस्य बॉलीवुडक प्रतिष्ठित नाम छथि आ तहिना हिनका लोकनि द्वारा आधुनिक तकनीकी यंत्रक प्रयोग सेहो कएल जा रहल अछि. तहिना मैथिल कलाकार लोकनि सेहो अपन-अपन विधाक प्रतिभा संपन्न व्यक्तित्व छथि. एहि फिल्मक शूटिंगक लोकेशन समस्तीपुर जिलाक करियन एवं ओकर ल’ग-लगीचकक गाम सभ मे भेल अछि.
रिपोर्ट: मनीष झा 'बौआभाइ'


c: text/html

text:
जेली फिस या जेली या समुद्री जेली या मेड्युसोजोआ, या गिजगिजिया नाइडेरिया सङ्घक मुक्त-तैराक सदस्य छी । जेली फिसक कयन अलग रूप अछि जे स्काइफोजोआ (२०० सँ अधिक प्रजातिसभ), स्टारोजोआ (लगभग ५० प्रजातिसभ), क्युबोजोआ (लगभग २० प्रजातिसभ) आ हाइड्रोजोआ (लगभग १०००-१५०० प्रजातिसभ जाहिमे जेली फिस आ कायन अनेक शामिल अछि) सहित विभिन्न नाइडेरियाई वर्गसभक प्रतिनिधित्व करैत अछि ।[१][२] ई समूहसभमे जेली फिसके, क्रमशः, स्काइफोमेड्युसे, स्टारोमेड्युसे, क्युबोमेड्युसे आ हाइड्रोमेड्युसे सेहो कहल जाइत अछि । सम्पूर्ण जेली फिस उपसङ्घ मेड्युसोजोआ मे सन्निहित अछि । मेड्युसा जेली फिस क लेल एक आओर शब्द छी आ याह लेल जीवन-चक्रक वयस्क चरणक लेल विशेष रूपसँ प्रयुक्त होइत अछि ।
जेली फिस हर समुद्रमे, सतहसँ समुद्रक गहराई धरि पावल जाइवला माछ छी । किछ हाइड्रोजोआई जेली फिस, या हाइड्रोमेड्युसे ताजा पानिमे सेहो पाएल जाइत अछि; मीठ पानिक प्रजातिसभ व्यासमे एक इञ्च (२५ मिमी), बेरङ्ग होइत अछि आ डङ्क नै मारैत अछि । आरेलिया जेना कयन सुविख्यात जेली फिस, स्काइफोमेड्युसे छी । ई पैग, अक्सर रङ्गीन जेली फिस छी, जे विश्व भरिमे सामान्यतः तटीय क्षेत्रसभमे पाएल जाइत अछि ।
अपन व्यापक अर्थमे, शब्द जेली फिस आम तौर पर सङ्घ टिनोफोराक सदस्यसभक निर्दिष्ट करैत अछि । शेर अयाल जेली फिस सर्वाधिक विख्यात जेली फिस छी आ विवादास्पद तौर पर दुनियाक सबसँ लम्बा जानवर छी ।[३][४][५]

robotstxt: allowed

filter: keep


text:
मिथिला नाट्यकला परिषद् , मिथिलांचलक मात्र नै नेपालक अग्रणी नाट्य संस्था अछि | अपन ३२ बर्षक यात्रा पूरा क' चुकल मिनाप ,एम्बैसी ऑफ़ डेनमार्कक सहयोग मे रंगमंचक प्रसार लेल नेपालक १७ ठाम अहि नाटकक प्रदर्शन करत | नाटकक अंतिम रूप देबयमे डेनमार्कक नाटक निर्देशन एक्सपर्ट जच्क्कुए मेदिस्सें आ सेट डिजाइनर क्रिस्टन क्रिम्स्सें २ बेर एक-एक हप्ताक प्रशिक्षण देलैन| नाटकक प्रेमिएर २२ तारीखकें काठमांडूमे हैत|
नाटकक कथा : दंत्य कथापर आधारित अहि नाटकमे एकटा किशोर गैर जिम्मेबार व्यवहारसं कोना परिवर्तन करैत अछि व एकटा राक्षसकें मारैत अछि आ ओकर भगिनी संग विवाह करैत अछि से देखाओल गेल अछि| नाटक सन्देशमूलकसं बेसी मनोरंजनात्मक अछि| अहि नाटकमे एकटा राक्षस एकटा बुढ़िया कए जीविकोपार्जनक एकमात्र स्रोत ओकर गायक अपहरण क' क' ल' जैत अछि| माय अपन बेटा कए गायकें बचाबय नहि सकलापर धुत्कारैत अछि| तखन बेटा राक्षसकें माइर क' गाय फिरता अनबाक प्रण करैत जंगलमे जैत अछि| जंगलमे राक्षसक भगिनी भेटैत छै| दुनुमे प्रेम भ' जैत अछि| अंततः छौरा राक्षसकें अपन बुधिसं माइर दैत अछि| आ ओकर भगिनी आ अपन गाय ल' क' चलि अबैत अछि |सरल कथात्मकता आ सरल प्रबाह अहि नाटक कए विशेषता अछि|मिनाप अहिसं पहिले एहन प्रयोगक नाटक नहि केने छल|


text:
सङ्खुवासभा जिला
सङ्खुवासभा जिला नेपालके एकटा जिला अछि । सङ्खुवासभा नेपालक पूर्वाञ्चल विकास क्षेत्रक कोशी अञ्चलमे अवस्थित हिमाली भेगक एक दुर्गम जिला छी। ई जिला पूर्वमे ताप्लेजुङ आ तेह्रथुम, पश्चिममे सोलुखुम्बू आ भोजपुर जिला, उत्तरमे चीनक तिब्बत आ दक्षिणमे तेह्रथुम आ धनकुटा जिलाक चौबन्दीमे रहल अछि। ई नेपालक कुल क्षेत्रफलक २.३६%, पूर्वाञ्चल विकास क्षेत्रक १२.१९% आ कोशी अञ्चलक ३५.६८% भू-भाग ओगटने अछि। समुन्द्री सतहसँ ४५७ मिटर (संसारक सभसँ छोटका अरुण उपत्यका) सँ विश्वक पाँचम उंच हिमशिखर मकालु ८४६३ मिटरधरिक उचाईमे रहल ई जिला २७ डिग्री ६' उत्तरसँ २७ डिग्री ५५' उत्तरी अक्षांशधरि आ ८६ डिग्री ५७' पर्वसँ ८७ डिग्री ४०' पूर्वी देशान्तरधरि फैलल अछि। उत्तरतर्फ चौडा भागमे मनोरम हिमाली श्रृंखलासभसँ सजल ई जिलाक दक्षिणतर्फ साँगुरल गेल भागमे बसोबासयुक्त पहाडी भूभाग रहल अछि। ई जिलाक आर्थिक श्रोत कृषिमे निर्भर रहल अछि। आर्थिकरूपसँ सक्रिय जनसंख्या ६०.७३% होएतो ओकर ७७.६२% कृषिमे आ २२.३८% गैरकृषि पेशामे निर्भर अछि।
विषय सूचीसभ
जिलागत निर्वाचन क्षेत्र अन्तर्गत सङ्खुवासभा जिला कऽ नक्सा[सम्पादन करी]
निर्वाचन आयोग (नेपाल) द्वारा निर्धारण कएल गेल, जिलागत निर्वाचन क्षेत्र अन्तर्गत सङ्खुवासभा जिला कऽ नक्सा नीचा देल गेल अछि। [२]
सन्दर्भ सामग्रीसभ[सम्पादन करी]
- ↑ Household and population by districts, Central Bureau of Statistics (CBS) Nepal
- ↑ निर्वाचन आयोग नेपाल, निर्वाचन आयोग नेपाल कऽ आधिकारिक वेबसाइटमे उपलब्ध नक्सा.
एहो सभ देखु[सम्पादन करी]
बाह्य जडीसभ[सम्पादन करी]


text:
दशैंमे उपभोक्तासभक लेल सस्ता बजार
जनकपुरधाम २५ । उपभोक्तासभक सुविधाके ध्यानमे रखैत जनकपुरमे एहुबेर सस्ता बजार सञ्चालन कएलगेल अछि । जनकपुर उद्योग वाणिज्य संघक पहलमे विगत ४२ वर्षसँ दशमीक अवसर पर जनकपुरमे सस्ता बजार लगैत आबि रहल अछि । दशमीक अवसरमे लागएबाल सस्ता बजारके लेल सर्वसाधार प्रतिक्षामे रहल करैत अछि । बाहर बजारसँ सस्ता मूल्यमे दैनिक उपभोग्य सामग्रीसभ उपलब्ध रहलाक कारण पैघ संख्यामे उपभोक्तासभ सस्ता बजारमे पहुँचल करैत अछि । सस्ता बजारमे कपडा धोबएबला साबुन, सर्फ, अगरबत्ती, चिनी, प्लास्टिक भाडा वर्तन, चायपत्तिसहितक सामग्री उपभोक्तासभक आकर्षण रहल करैत अछि । स्थानीय गोपाल धर्मशाला परिसरमे लगाओल जाएबला सस्ता बजारमे सामान खरिद करबालेल अन्य वर्षजँका एहुबेर उपभोक्तासभक भिड रहत वाणिज्य संघ विश्वास लेने अछि । वाणिज्य संघक अध्यक्ष तथा सस्ता बजारक सदस्य सचिव ललितकुमार साह सर्वसाधारण उपभोक्ताक माँगके ध्यानमे रखैत अन्य वर्ष जँका एहुबेर सस्ता बजार लगाओलगेल जानकारी देलन्हि ।
सस्ता बजार व्यवस्थापन करबालेल गोपाल धर्मशाला भितर सयसँ अधिक स्टल निर्माण कएलगेल वाणिज्य संघ जनओलक अछि । सस्ता बजार व्यवस्थापन करबालेल धर्मशाला भितर ३४ आ बाहर ५५ टा स्टल निर्माण कएलगेल स्टल व्यवस्थापन संयोजक तथा जनकपुर उद्योग वाणिज्य संघक महासचिव जितेन्द्र महासेठ जानकारी देलन्हि । आशिन ३१ गते सञ्चालन होबएबला सस्ता बजारमे धर्मशालामे लगाओलगेल स्टलके लेल व्यापारीसभसँ प्रति स्टल ९ हजारसँ १५ हजार रुपैयाँ लेलगेल महासेठ बतओलन्हि ।


text:
पटना. आने बरख जंका एहू बेर 'चेतना समीति' पटना कार्तिक धवल त्रयोदशीक अवसर पर 'विद्यापति पर्व समारोहक' आयोजन (26-27 नवम्बर, 2012) मे जुटि गेल अछि. एहि बेर ई कार्यक्रम तीन दिनक बदला दू दिनक होएत से जनतब समीतिक सचिव विवेकानंद ठाकुर देलनि. पहिलुक दिन उद्घाटन समारोहक अतिरिक्त स्वयंप्रभा झाक संयोजकत्वमे कविगोष्ठी एवं डॉ. रमानंद झा 'रमण'क संयोजकत्वमे मणिपद्मक साहित्यपर आधारित विचारगोष्ठीक आयोजन सेहो कएल जाएत. एकर अतिरिक्त मिथिला-मैथिलीक क्षेत्रमे विशिष्ट योगदान देबय बला सभकेँ समिति सम्मानित सेहो करत. कार्यक्रमक उद्घाटन बिहार
विधान परिषदक सभापति अवधेश नारायण सिंह द्वारा होयत एवं एहि अवसरपर बिहार सरकारक उर्जा मंत्री- विजेन्द्र यादव तथा पूर्व मुख्यमंत्री जगन्नाथ मिश्र सेहो उपस्थित रहताह.
जनतबक अनुसार महेन्द्र नारायण कर्ण, रत्नेश्वर मिश्र, विजय कुमार चौधरी, के.पी. जायसवाल, देवेन्द्र झा, प्रेमशंकर सिंह, भीमनाथ झा, अशोक, फूलचंद्र मिश्र 'रमण', लेखनाथ मिश्र, इंद्रकांत झा आदि विचार गोष्ठी मे भाग लेताह.
एहि अवसर पर मैथिली भाषा सम्मान- आचार्य देवेन्द्र झा ( पूर्व मैथिली विभागध्यक्ष, बिहार विश्वविद्यालय), संस्कृत साहित्य सम्मान- शतीशचंद्र मिश्र (पूर्व प्रति कुलपति कामेश्वर सिंह वि.), विशिष्ट सम्मान- न्यायमूर्ति मृदुला झा (पूर्व न्यायाधीश, पटना हाइकोर्ट), नाटक, संगीत एवं कला सम्मान- आशा चौधरी, यात्री चेतना पुरस्कार-मधुकांत झा, सिद्धेश्वरी देवी मिथिला चित्रकला एवं लोककला- सुश्री शालिनी कुमारी, सिद्धेश्वरी देवी मैथिली संस्कार गीत सम्मान- श्रीमति सुगंधा झा, डॉ.महेश्वर सिंह ग्रंथ सम्मान- अरुणाभ सौरभ (एतबे टा नहि), डॉ. महेश्वर सिंह मैथिली निबंध लेखन पुरस्कार- शिल्पी कुमारी (आर.के. कॉलेज मे मैथिलीक स्नातकोत्तरक छात्रा), यशोदा देवी स्मृति मिथिलाक्षर लेखन सम्मान- मुक्ति रंजन झा, सुलभ समाज सेवा पुरस्कार- प्रभुनाथ झा, मैथिली पुत्र प्रदीप (राशि-५०००) कें देल जेबाक नेयार भेल अछि.
दोसर दिनक कार्यक्रमक उद्घाटन अश्विनी चौबे (स्वास्थ्य मंत्री, बिहार) करताह. दिनमे आनंद मेलाक आयोजन होयत. साँझमे सांस्कृतिक कार्यक्रम आ' तकर बाद गगन लिखित नाटकक मंचन होयत जाहि मे चेतना समितिक कलाकार लोकनि भाग लेताह. नाटकक संयोजक छथि - उमाकांत.
(Report: मिथिमीडिया ब्यूरो)


text:
लुधियाना स चंदन मिश्रा
पंजाब क औद्योगिक शहर लुधियाना मे तीन-चारि दिसंबर कए भेल बवाल कए लकए राज्य क दूनू प्रमुख पार्टी सियासत करि रहल अछि। अकाली दल भाजपा गठजोड़ प्रशासनिक कमी कए नुकेबा पर जांच कमेटी गठित केलक, त कांग्रेस सेहो आला नेता स सजल जांच कमेटी बना देलक। मुदा एहि दूनू जांच कमेटी पर प्रवासी मजदूर कए शायद भरोसा नहि आ ने भरोसा अछि प्रशासन पर। तखने त कांग्रेस क जांच कमेटी क दरबार मे एकोटा प्रवासी अपन फरियाद लकए नहि पहुंचल। इ प्रवासी क स्थानीय नेता पर अविश्वास अछि जे ओ एहन अदालत मे गुहार लगेबा लेल तैयार नहि अछि। कमेटी क नाकामी नुकेबा लेल कांग्रेसी नेता कहला जे शायद पीडि़त लोग सामने एबा स बचि रहल छथि। एहि लेल कमेटीक सदस्य आब लोकक दुहारि पर जा कए हुनकर दर्द सुनत, मुदा जखन जांच कमेटी ढंडारी पहुंच, तखनो ओकर सामने नाममात्र लोग आयल।
आब इ कमेटी क रिपोर्ट एबाक अछि, इ त एखन नहि कहि सकैत छी जे रिपोर्ट की आउत, मुदा एहि बीचजामिया मिलिया इस्लामिया के जामिया टीचर्स सॉलीडेटरी एसोसिएशन क स्कॉलर्स क एकटा टीम ढंडारी क इलाकाक दौरा करि एकटा रिपोर्ट तैयार केलक अछि। इ रिपोर्ट चंडीगढ़ मे सार्वजनिक भेल अछि। एहि टीम क रिपोर्ट मे इ गप कहल गेल अछि जे एहि घटनाक पाछु न केवल प्रशासनिक अमला, बल्कि आला अफसर क बयान तक हास्यास्पद आ गैर जिम्मेदाराना अछि। टीम क अगुवाई करि रहल तनवीर अफजल क मुताबिक ओ मजदूर क कईटा घर देखलाह। ईश्वर कांप्लेक्स, एहि मकान मे आगि लगा देल गेल छल। पुलिस अपन नाकामी नुकेबा लेल स्थानीय लोक कए मजदूर क खिलाफ भड़का देलक। एकटा स्थानीय अखबार मजदूर विरोधी समाचार प्रमुखता स छपलक। दिया। नतीजा इ भेल जे अपन ऊपर भेल अत्याचार क खिलाफ आवाज उठेनिहारमजदूर कए अपन पड़ोसीक हाथे जुल्म सहय पड़ल।
जामिया मिलिया क एहि टीम क रिपोर्ट मे पुलिस क एकटा आला अधिकारी इ बयान देने छथि जे मजदूर अपने अपन घर मे आगि लगा लेने छलाह। हालांकि लुधियाना क एसएसपी सुखचैन सिंह गिल एहि स इनकार करैत छथि। ओ कहैत छथि जे ईश्वर कांप्लेक्स मे आगि त लागल छल, मुदा आगि लगबाक कारण एखन स्पष्टï नहि भ सकल अछि। सवाल उठैत अछि जे आगि कए लगा देलक। मजदूर या फेर उपद्रवी। आखिर सरकार आ प्रशासन मामला कए दबेबा लेल एकटा पैघ अखबार मे लगातार प्रवासी मजदूर विरोधी खबरि किया छपबा रहल अछि।
त अपने लगा लेलक आगि…
लुधियाना स चंदन मिश्रा


text:
Saturday, October 15, 2016
पीरारक फड़ (चारिम संस्करण, गामक जिनगी लघु कथा संग्रहसँ)
गोल-गोल हरिअर-हरिअर भुआ जकाँ सोहरी लागल डारिमे, जेहने हरिअर पात तेहने फड़, यएह छी पीरारक फड़। पाँचेटा पुरान गाछ गाममे, बड़का-बड़का आम, जामुन आ शिशो गाछक जन्म ओ पाँचो पीरारक गाछ देखने। साए बर्खक करियाबाबा बजैत-
‘जहियासँ मोन अछि ओ पाँचो गाछ ओहिना बुझि पड़ैए। एते ठनका खसल, बिहाड़ि आएल मुदा ओइ पाँचो गाछक रोइयाँ-भगन नइ भेलइ।’
दस गजसँ नमहर नहि, ने मेघडम्मर जकाँ बहुत पसरल आ ने छिड़ियाएल। छोट-छीन बर्खाकेँ रोकि पानिक बूनकेँ माटिक मुँह नइ देखए दइत। घनगर पात सजा-सजा पाँचो गाछ सजल। सोहत केर कोथी सन चोखगर काँट सभ डारिकेँ पहरेदार जकाँ सजौने। छरगर-छरगर डारिमे चौरगर-चौरगर पात, जेना इन्द्रकमल वा तगर फूलक होइत। तहिना फूलो।
पाँचो पीरारक गाछ सैयो बिहाड़ि आ हजारो बर्खाक संग नमहरसँ छोट धरि सैयो बेर पाथरक चोट खेलक। तेतबे नहि, केतेको बाढ़ि-रौदीकेँ सेहो हँसैत-हँसैत सहलक। जहिना गामक उत्तरबरिया बाधमे एक्के आड़िपर पतियानी लगा पाँचो गाछ ठाढ़ तहिना देखैयोमे पाँचो एक्के रंग। ने नमहर ने छोट डारि जे एक-दोसरसँ हक-हिस्सा-ले झगड़ैत। पाँचोमे अटुट प्रेम। जहन पाँचो फूलसँ सजैत तहन बुझि पड़ैत जे एक-दोसरक जुआनीक रंग देख हृदैसँ खिलखिला-खिलखिला हँसैत हुअए।
एतेक नमहर जिनगीमे ने कियो जड़िकेँ तामि-कोरि पानि देलक आ ने ठारिकेँ छकैड़-छुकैड़ गाछकेँ सुन्दर बनौलक। सोल्होअना देखभाल भगवानेक ऊपर। तँए पाँचो गाछ स्वाभिमानसँ भरल जे केकरो एहसान रूपी कर्ज जिनगीमे नै लेलौं। हरिदम पाँचो हँसैत-इठलाइत मन्द हवामे झूमैत...।
पहिने पाँचो गाछक फूल फुला फड़ बनि झड़ि जाइत, पछाइत फड़ पूर्ण जिनगीक सुख भोगि अन्तिम अवस्थामे आबि पवन रूपी नौतहारीकेँ पठा चिड़ै-चुनमुनीकेँ बजा-बजा अपन शरीर दान करैत, यएह पाँचो गाछक जिनगी भरिक धरम रहल।
ओइ गाछसँ हटिए कऽ लोक अपन खेतक जोत-कोर आदि करैत जे ओइ गाछपर सुगबा साँप रहैए। सुगबा साँप लोककेँ देखैमे अबिते ने छै किएक तँ ओ हरिअर-लत्ती जकाँ होइए। जेकरा कटलासँ स्वर्ग-नरकक द्वार अनेरे खुजि जाइ छइ। बीचमे केतौ कोनो रूकाबट नै होइए।
उत्तरबारि बाधक रखबारि रतना करै छल। दू साल पहिनहि दुनू परानी रतना मरि गेल। दू सालसँ कियो बाधक रखबारि करैले तैयारे ने होइत। डर होइ जे पीरारक गाछपर सुगबा साँप रहैए, के अपन जान गमौत, दू-चारि सेर अन्न सालमे हएत कि नइ हएत।
साल भरि पहिने पिचकुन नोकरी करैले मोरंग गेल। रौदियाह समए भेने जखन किसानो सबहक दशा नीक नहि, तखन जन-बोनिहारक चर्चे की। साँझक-साँझ चुल्हि नै पजरैत। गरीब-गुरबा गाए-बकरी बेच-बेच कियो मोरंग, कियो सिलीगुड़ी, तँ कियो आसाम नोकरी करए गेल। पिचकुन सेहो रखबारीवाली नवकी कनियासँ पनरह रूपैआ कर्जा लऽ गेल। अखन धरि गाममे पिचकुनकेँ बकलेले-ढहलेल लोक बुझैत। जेते गोरेक मेड़िया नोकरी करए गेल छल ओइमे सँ किछु गोरे विराटनगर, किछु गोरे रंगैली, किछु गोरे सिलीगुड़ी आ किछु गोरे आसाम गेल। पिचकुनमाकेँ बकलेल बुझि सभ छोड़ि अपन-अपन गर लगबए लगल। असगरे पिचकुनमा इटहरी चौकसँ थोड़े आगू जा एकटा गाछक निच्चाँमे बैस चूड़ा आ घुघनी खाए लगल। खाइते छल आकि दू गोरे केँ उत्तर-मुहेँ जाइत देख चूड़ा-घुघनीकेँ गमछाक खोंचैड़मे लऽ खाइते पाछू-पाछू विदा भेल। खेबो करए आ गप्पो-सप्प करए।
जाइत-जाइत धनकुटाक करीब पहुँचल। जइ दुनू गोरेक संग रहए ओ दुनू किसान। ओहीमे सँ एक गोरे पिचकुनकेँ नोकरी रखि लेलक। मरद-मौगी मिला पचासोसँ बेसी जन मंगत राम खटबैत। मंगत राम सखुआ-लकड़ीक तीन महला घर बनौने। किछु खेत पहाड़ोपर छइ। जइमे मरूआ, सामी-कौनी इत्यादि उपजबैत, तैसंग नेबो समतोला सबहक गाछ सेहो रोपने अछि।
पहाड़क ऊपरमे चमकैत रौदकेँ पिचकुन उजड़ा पहाड़ बुझैत। छोट-छोट गाछसँ लऽ कऽ पैघ-पैघ गाछक जंगल। छोट-छोट पहाड़सँ लऽ कऽ नमहर-नमहर पहाड़ देख पिचकुन मने-मन सोचए जे दोसर दुनियाँमे चलि एलौं। मुदा रस्ताक ठेकान रहने भरोस रहै जे तीन दिनमे अपन गाम चलि जाएब। बड़का-बड़का बखाड़ी, नारक बड़का-बड़का टाल देख पिचकुन मने-मन खुशी होइत जे मालिक खूब धनिक अछि। कहियो नोकरीसँ हटौत नहि। जखन गाम जाइक मन हएत छुट्टी लऽ कऽ चलि जाएब आ फेरो चलि आएब। रस्तो तँ देखले अछि।
साल भरि नोकरी केला पछाइत पिचकुनकेँ गाम अबैक मन भेलइ। जहियासँ पिचकुन नोकरी कऽ रहल छल तैबीच एक्को पाइ घर नै पठौलक। पठैबतए केना? ने डाकघरक ज्ञान रहै आ ने केकरो अबैत-जाइत देखइ।
एकटा थारूनसँ पिचकुनकेँ लाट-घाट भऽ गेलइ। अठारह-उन्नैस बर्खक ओ थारून। मंगते रामक जन। ओकर नाओं छल धनियाँ। पिचकुनक संग अबैले धनियाँ राजी भऽ गेल।
साल भरिक पछाइत पिचकुन गाम जाएत तँए माए-ले ऊनी स्वीटर, चद्दैर आ अपना-ले फुलपेन्ट, भरि बाँहिक स्वीटर, चद्दैर किनलक। समाज सभ-ले समतोला किनलक। कपड़ा, समतोला आदिक मोटरी बान्हि, रूपैआकेँ फुलपेन्टक जेबीमे लऽ मोटरीमे रखि बन्हलक। बटखर्चा-ले मुरही लऽ लेलक।
धनियोँ अपन धएल-धरल रूपैआ, कपड़ा सभ बान्हि रातिए-मे तैयार भेल। ..जंगल-झार दुआरे रातिमे नै निकलल। भुरूकबा उगिते दुनू गोरे अपन-अपन मोटरी लऽ चुपचाप विदा भेल। जही रस्तासँ पिचकुन गेल रहए ओही रस्ते चलल। इटहरी आबि दुनू गोरे बस पकड़लक। बससँ बथनाहा आबि पएरे विदा भेल। कोसीमे नावपर पार भऽ निर्मली तक पएरे आएल। निर्मलीमे टेन पकैड़ गाम आएल।
फुलपेन्ट कमीज आ पैरमे चप्पल पहिरने, बाबड़ी उनटौने, कान्हपर मोटरी नेने आगू-आगू पिचकुन आ पाछू-पाछू धनियाँ आबि माएकेँ गोड़ लगलक। टोल-पड़ोसक लोक पिचकुनकेँ चिन्हबे ने करैत। पिचकुन माएकेँ गोड़ लागि ओलतीमे चप्पल खोलि माएकेँ घर लऽ जा मोटरी खोलि रूपैआक गड्डी चुपचाप देखौलक। देखते बुझू ऊसरमे दुभि जनैम गेल। रूपैआक गड्डी देख माइक मोन उड़ि गेलइ। हँसोंथि-पसोंथि कऽ सभ कपड़ा समैट, रूपैआ तरमे घोंसिया मोटरी बान्हि मुनेसरी धरैनपर रखलक। धनियाँ ओसारपर बैसल। धनियाँक सम्बन्धमे माए पिचकुनकेँ पुछलक-
“ई कनियाँ के छेथिन?”
मुसकी दैत पिचकुन कहलक-
“तोरे पुतोहु। ओतै बिआह कऽ लेलौं।”
एक्के-दुइए टोलक जनिजाति आबए लगली। पिचकुनक माए सभकेँ एक-एकटा समतोला देलक। एकटा दसटकही जेबीसँ निकालि पिचकुन माएकेँ दैत कहलक-
“माए, भूख लगल अछि, जो दोकानसँ बेसाहि सभ किछु लऽ आन। पहिने भानस कर। ताबे हम नहा लइ छी। तीन दिनक रस्ताक झमारल छी, ओंघीसँ देह भँसियाइए।”
पुतोहुकेँ देख मुनेसरी सौंसे टोल पुतोहु देखैले हकार देलक। तैसंग जातिक भोजो गछलक।
सातम दिन पिचकुन दुनू परानी साँझमे सोमनी दादीक ऐठाम गेल, आँगनमे बिछान बिछा सोमनी दादी पोता-पोती सभकेँ खेलबैत रहैथ।
दादीकेँ पिचकुन गोड़ लागि इशारासँ धनियाकेँ सेहो गोड़ लगैले कहलक। धनियोँ दादीकेँ गोड़ लगलकैन। ओछाइनिक कोणपर बैस पिचकुन आँखिक इशारासँ दादीकेँ जाँतैले सेहो कहलक। धनियाँ सोमनी दादीकेँ जाँतब शुरू केलक तखने पिचकुन सोमनी दादीकेँ कहए लगल-
“दादी, गाममे तँ सभ बकलेले-ढहलेल बुझै छेलए। साल भरि पहिनहि मोरंग गेलौं। कमेबो केलौं आ ओतै बिआहो कऽ लेलौं। आब गामेमे रहब। गाममे अहाँ सभसँ पैघ छी, दुनू परानीकेँ असिरवाद दिअ।”
उत्तरबारि बाधमे, सभसँ बेसी खेत सोमनी दादीक, जइ बाधमे दू सालसँ रखबार नहि। पिचकुनकेँ दादी उत्तरबारि बाध रखबारि करैले कहलक। संगे पाँच कट्ठा खेत बटाइयो करैले कहलक। ..रोजी देख पिचकुन गछि लेलक। दादियो खोपड़ी बन्हैले दूटा बाँस, एक बोझ खढ़ आ एक मुट्ठी साबे गछि लेलखिन।
दोसर दिन पिचकुन दुनू परानी उत्तरबारि बाध जा कऽ खोपड़ी बन्हैक जगह टेबलक। एकटा ऊँचगर परती, जैपर बरसातोमे पानि नै अँटकैत। ओही जगहकेँ पिचकुन हियबैत रहए। आ एमहर धनियाँक नजैर पीरारक गाछपर पड़लै। गाछ लग जा फड़केँ तजबीज करए लगल। फड़ देख धनियाँ साड़ीक फाँड़ बान्हि गाछपर चढ़ि गेल। गाछमे लुबधल पीरारक फड़ देख धनियाँक मन चपचपा गेल। तीमन करैले दसटा तोड़ियो लेलक। जेना केकरो माटिमे गड़ल रूपैआक तमघैल भेटलासँ खुशी होइत तहिना धनियाँक मोन खुशीसँ चपचपा गेलइ। पिचकुन कोदारिसँ परतीकेँ छिलए-बनबए लगल। मने-मन धनियाँ एक मनसँ ऊपरे फड़ एक-एकटा गाछमे ठेकलक। खुशीसँ धनियाँक मुहसँ गीत निकलए लगल। गीत गुनगुनाइत धनियाँ पिचकुनकेँ हाक पाड़ि बाजल-
“तकदीर जागि गेल। देखै छिऐ गाछमे कोंकची लगल फड़! काल्हिसँ तोड़ि-तोड़ि हाट लऽ जाएब। खूब महग बिकाएत।”
पिचकुनकेँ बुझले ने। धनियाँक बातपर बिसवासे ने करए। खिसिया कऽ पुछलक-
“अहाँ चिन्है छिऐ जे की छिऐ? जँ लोक खइतै तँ अहिना लुधकी लगल रहितै?”
जहिना पीरार देख मने-मन धनियाँ अपन गरीबीकेँ खुशहाली दिस बढ़ैत देखए, गरीबीक मनमे अमीरीक ज्योति अबैत देखए। तहिना सौंसे बाधक रखबारिक संग पाँच कट्ठाक बँटाइक खुशी पिचकुनक मनमे। तँए पत्नीक संग रक्का-टोकी नै करब उचित बुझि पिचकुन बाजल-
“हमरा हाट-बजार करैक लूरि नै अछि, केना बेचब?”
धनियाँ नैहरमे हाटो-बजार करै छल। खेतीक सभ काजक लूरि सेहो छेलइ। तेतबे नहि, हाँस-बत्तक पोसबो करए आ हाट जा बेचबो करए। निर्भीक भऽ धनियाँ बाजल-
“कड़चीक लग्गी बना कऽ सभ दिन तोड़बो करब आ हाट जा बेचबो करब। अहाँ संगमे रहब आ देखबै।”
आसिन आबि गेल। बर्खा ठमकल। सवारी समए। अधिक बर्खा भेने खेत सभमे धान ऊपरा-ऊपरी। जेतए धरि नजैर जाइत तेतए धरि एकरंग हरिअर धान बुझि पड़ैत। बेर टगिते धानक पातपर ओसक बून चमकए लगैत। जहिना कोनो बाला हरिअर साड़ी, हरिअर आँगीक संग माथमे मंगटिका पहिर देखैमे लगैत तहिना खेत रूपी बाला देखैमे लगैत। मन्द-मन्द पुर्बा हवा चलए लगल। जेतै बैसू तेतै आलस आबि जाएत। बाधमे तीनठाम पानि बहैले कटारि। जइसँ ऊपरका खेतक पानि निचला खेत दिस बहैत। पिचकुन तीनू कटारिकेँ दुनू भागसँ बान्हि अपियारी बनौलक। अपियारीक पानि उपैछते अनेरूआ माछ कुदि-कुदि ओइमे फँसए लगल। धनियाँ अपियारियो ओगरैत आ माछो बिछैत। पिचकुन छिट्टामे लऽ हाटो जा बेचैत आ गामोमे घुमि-घुमि बेचए लगल। दोसर-दोसर माछ बेचनिहार पिचकुनकेँ एकटा साइकिल कीनि लइले कहलक। माथपर माछक छिट्टा लऽ घुमने देहो महकै।
साइकिलक नाओं सुनि पिचकुनक सूतल मन फुरफुरा कऽ उठल। मुदा साइकिल चढ़ब नै अबैए! पिचकुन थतमतमे पड़ि गेल। थतमतमे पड़ल पिचकुनक मनमे थोड़े कालक पछाइत उठलै, जहन साइकिल भऽ जाएत तहन चढ़ब सिखबो करब आ जाबे सीखल नै हएत ताबे पैछला सीटपर छिट्टा रखि गुड़काइए कऽ घुमि-घुमि बेचब...।
हाटसँ घुमैत काल पिचकुन धनियाकेँ कहलक-
“अधपुराने एकटा साइकिल कीनि लेब।”
आमदनीक खुशी धनियाकेँ रहबे करए। मुस्कियाइत बाजल-
“जहन साइकिले कीनब तँ अधपुरान किए कीनब? लबके कीनि लिअ।”
जितिया पावैन। मरूआ रोटी माछक पावैन। एक दिन पहिनहि पिचकुनकेँ माछक बेना लोक सभ दऽ गेल। सुतली रातिमे पिचकुन चहा-चहा कऽ उठैत आ घरवालीकेँ कहैत-
“अपियारीक सभ माछ बीछि लेलक।”
मुदा धनियाँ सपना बुझि फेर सुति रहए। ..अन्हरोखे दुनू परानी पिचकुन टौहकी-छिट्टा लऽ अपियारी लग गेल। अन्हार रहने माछ देखबे ने करए। एकटा अपियारी लग पिचकुन बैसल आ दोसर लग धनियाँ। बीड़ी लगा-लगा पिचकुन पिबैत। फरिच्छ होइते एकटा अपियारीमे पिचकुन आ दोसरमे धनियाँ पैसल। दुनू गोरे माछ बिछए लगल।
जितिया छी, माछ हएत की नहि, तँए लोक दुआरे लोक अपियारीए लग पहुँचए लगल। तरजू-बैटखाड़ा नइ रहने पिचकुन अन्दाजेसँ बेचए लगल। छिट्टासँ ऊपरे माछ बीकि गेलइ। बँचलाहा माछ दुनू परानी आँगन नेने आएल। अदहासँ बेसीए अँगनोमे बीकल। पावैनक दिन रहने हाटक भरोसे रहब पिचकुन नीक नै बुझि धनियाकेँ कहलक-
“झब-दे जलखै बनाउ, अखने माछ बेचए जाएब।”
हाँइ-हाँइ कऽ धनियाँ रोटी पका माछक सन्ना बनौलक। खा कऽ पिचकुन साइकिलपर छिट्टा लादि अँगने-अँगने माछ बेचए विदा भेल। बारह बजैत-बजैत सभटा माछ बीकि गेलइ।
रौद तीखर। पिचकुन माछ बेच पसिखाना पहुँच गेल। पसिखाना ताड़ी पिआकसँ भरल। दुनू परानी पासी गहिंकी सम्हारैमे तंग-तंग। बैसैक जगह नहि। तँए पिचकुन पासी लग जा एक बम्मा ताड़ी लऽ ठाढ़े-ठाढ़ पीब कैंचा दऽ साइकिलपर चढ़ि विदा भेल। धनियाकेँ भाँज लगि गेलै जे पिचकुन ताड़ी पीबैए। दूरेसँ पिचकुनकेँ साइकिलपर अबैत देख धनियाँ ओसारपर ओछाइन ओछा सुजनी ओढ़ि कुहरए लगल। ..आँगन अबिते पिचकुन धनियाकेँ कुहरैत देख लगमे जा पुछलक-
“की-इ-इ होइ-इ-इ अए-ए-ए?”
पिचकुनक बोली सुनि धनियाँ आरो जोर-जोरसँ कुहरए लगल। धनियाँक मुँह उघारैत पिचकुन फेर पुछलक। तैपर नकियाइत धनियाँ बाजल-
“मरि जाएब! बड़का दुख पकैड़ लेलक! छाती दुखाइए! जाउ दोकानसँ करूतेल नेने आउ। सगरे देह मालिस करू, तखने छूटत।”
लटपटाइते पिचकुन शीशी लऽ दोकानसँ तेल आनि धनियाकेँ मालिस करए लगल। कड़ घुमि-घुमि धनियाँ पिचकुनसँ भरि पोख मालिस करौलक। जखन पिचकुनकेँ हाथ दुखा गेलै तखन धनियाँ बाजल-
“आब, कन्नी मन हल्लुक लगैए।”
मन हल्लुक सुनि पिचकुनक मनमे आशा जगलै। फेर मालिस करए लगल। धीरे-धीरे पिचकुनोक निशोँ उतरै आ धनियोँक तामस कमइ। पिचकुन खुशी जे घरवाली बँचि गेल, आ धनियाँ खुशी जे ताड़ी पीबैक नीक सजा देलिऐन।
आसिन कातिकक आमदनीसँ पिचकुनक जिनगीक नींव पड़ल, पीरारसँ लऽ कऽ माछ तकमे नीक कमेलक। जइ पिचकुनक जिनगी गरीबीसँ जर्जर छल जे जानवरोसँ बत्तर जिनगी जीबैत रहए, ओ पिचकुन जहिना मनुख जानवरक विकसित रूप छी तहिना जानवरक जिनगी टपि मनुखक जिनगीमे प्रवेश केलक। जहिना हमर पूर्वज खोपड़ी बना रहै छला आ धीरे-धीरे आइ नीक मकानमे रहै छैथ तहिना पिचकुन माटिक भीतक देबालक घर बनबैक विचार केलक। ओना पानि पीबैक अपना कोनो उपाय नइ छै जेकरा-ले आगू साल जोगार करैक विचार दुनू परानी मिलि केलक। ओना, खाली घरे आ पानियेँक दिक्कत पिचकुनकेँ नहि। ने घरमे सुतैले चौकी आ ने भानस करैले बरतन छै, मुदा सेहो सभ रसे-रसे जोगार करैक विचार केलक।
सौंसे बाधमे धान फुटि कऽ लबल। हरिअर-उज्जर-लाल-कारी शीशसँ बाध चमकए लगल। दुनू परानी पिचकुन घर-आँगन छोड़ि भरि-भरि दिन बाधेमे रहए लगल। जँ बाधमे नै रहैत तँ साँढ़-पाड़ाक उपद्रव, घसवहिनीक उपद्रवसँ गिरहस्तक-मुहेँ फज्झैत सुनैत।
साँझू-पहरकेँ धनियाँ सोमनी दादी लग जा खेतमे लुबधल धानक प्रशंसा करैत। सोमनी दादी हृदैसँ धनियाकेँ असिरवाद दइत। सामा पावैन भऽ गेल। गोटि-पँगरा खेतक धान सेहो पाकए लगल। बैसारी देख धनियाँ पिचकुनकेँ कहलक-
“पीरारक गाछक जड़िकेँ तामि-कोरि सेरिया दियौ जे आगू नीक-नहाँति फड़त।”
धनियाँक बात सुनि पिचकुन बढ़ियाँ जकाँ पीरारक गाछक जड़िकेँ तामि
तामि बकरी भेराड़ी मिलल छाउर पाँचो गाछक जड़िमे चारि-चारि पथिया दऽ दू-दू घैल पानि सेहो देलक। ..पनरहे दिनक पछाइत पाँचो गाछक रंग बदैल हरिअर-कचोर भऽ गेल। सभ मुड़ीमे नवका कलश सेहो कलशल। जहिना मनुख अपन बच्चाकेँ सेवा करैत तहिना दुनू परानी पिचकुन पीरारक गाछकेँ करए लगल।
अपन सेवा देख पाँचो पीरारक गाछ हृदैसँ दुनू परानी-धनियाकेँ असिरवाद देबए लगल।
¦¦
Subscribe to: Post Comments (Atom)


text: मैथिलीक वरिष्ठ आ सुप्रसिद्ध कवि कथाकार महाप्रकाश एखन पटनाक एकटा निजी अस्पतालमे जीवन-मृत्युसँ संघर्ष कऽ रहल छथि। जानकारीक अनुसार पटनाक एहि अस्पतालसँ इलाजक लेल हुनका दिल्ली रेफर कऽ देल गेलनि अछि। स्थिति बड्ड नाजुक छनि। हुनक आर्थिक स्थिति एहन नञि छनि जे एहि हालतिमे हुनका दिल्ली लऽ गेल जाइन। साहित्यकार लोकनि हुनक दीर्घ जीवनक कामना करैत राज्य सरकारसँ आग्रह आ अनुरोध केलनि अछि जे महाप्रकाशक सम्पूर्ण चिकित्साक भार ओ उठावय आ अविलम्ब दिल्ली लऽ जाय समुचित चिकित्साक व्योंत करय। सम्पूर्ण मिथिलावासीक सङ डॉ.भीमनाथ झा, विभूति आनन्द, ज्योत्सना चन्द्रम, अशोक मेहता, फूलचन्द्र झा प्रवीण, हरिश्चन्द्र हरित आ अयोध्या नाथ झा सहित सभ साहित्यकार लोकनि हुनक शीघ्र स्वस्थ हेबाक कामना केलनि अछि।


text:
दिल्ली के सभ सं पॉश इलाका मे सं एक हौज खास... आओर एहि हौज खास मे स्थित अछि इंडियन पॉलिसी फाउंडेशन. India Policy Foundation...यानी भारतीय नीति प्रतिष्ठान के सेमीनार कक्ष मे एहि दांत किटकिटा देबय वाला ठंड मे भ रहल छल गरमागरम बहस. बहस के केर मुद्दा छल वर्तमान परिदृश्य मे न्यू मीडिया.
बहस के मुख्य वक्ता छलाह वरिष्ठ पत्रकार रामबहादुर राय जी. पत्रकारिता जगत मे रामबहादुर राय जीक नाम काफी सम्मान सं लेल जाए छनि. आब जखन राय जी कमान संभालने छलखिन्ह त सुनय वाला लोक सेहो कहां पाछा रहय वाला छलखिन्ह. सेमीनार कक्ष ठसाठस भरि गेल. लोक के ठाड़ भs बहस के सुनय पड़लन्हि.
रामबहादुर जीक कहनाय छलन्हि जे एहि न्यू मीडिया के कारण देश-दुनिया मे व्यापक बदलाव आएल अछि. समाचार...न्यूज के स्वरूप बदलि गेल अछि. मीडिया के आब कोनो सीमा नहि रहल अछि. एकर पहुंच व्यापक भ गेल अछि. आब न्यूज़ के लेल लोक कोनो खास समाचर पत्र पर निर्भर नहि रहि गेलाह. आब हर आदमी रिपोर्टर अछि...आओर हर आदमी संपादक.
जतय जे देखय छथिन्ह ओकरा लोक के पास पहुंचा दैत छथिन्ह. एहि पर रायजी एकटा सवाल सेहो ठाड़ करलखिन्ह जे एहि सं खबर के साख... ऑब्जेक्टिविटी पर प्रश्नचिन्ह सेहो लागि गेल अछि. पहिने ई छल जे सब एडिटर...चीफ सब... न्यूज एडिटर... एडिटर सं भ क ओ खबर लोक के पास पहुंचैत छल. समाचार के तत्व के ध्यान राखल जाएत छल. मुदा ई न्यू मीडिया मे खत्म भ गेल अछि.
रामबहादुर जी इहो कहलखिन्ह जे न्यू मीडिया के कारण एकटा नवका मीडिल क्लास पैदा भ गेल अछि. जे अपना हिसाब सं चलि रहल अछि. ई मीडिल क्लास... ई मीडिया बोलि त बहुत किछ रहल अछि मुदा कहि किछ नहि रहल अछि. न्यू मीडिया मे एहि मीडिल क्लास के प्रभुत्व बढैत देखि बड़का-बड़का कॉरपोरेट हाउस सेहो जमि क पाई झोंकनाए शुरू करि देलक अछि.
एहि क्रम मे ओ सन ग्रुप... डीबी कॉर्प... इंडियाटाइम्स... सीएनएन-आईबीएन ग्रुप के तरफ सं लगाएल जा रहल पाई के जिक्र सेहो करलखिन्ह. हुनकर इहो कहनाए छलन्हि जे बड़का-बड़का घराना आई-काल्हि एहन लोक सभ के संपादक मंडल मे राखि रहल छथिन्ह जिनका पत्रकारिता सं कोनो लेना-देना नहि रहय छनि.
युवा पत्रकार विनय कुमार झा जीक एहि सवाल पर कि ओ आब अपना के पत्रकार कहय पर शर्म महसूस करय छथिन्ह...राय जीक कहनाए छलन्हि जे पहिने दस टा मे सं 7टा लोक पत्रकार पर भरोस करय छलखिन्ह मुदा आई एहन हाल भ गेल अछि जे दसटा मे सं मात्र तीनटा लोक पत्रकार पर विश्वास करय छथिन्ह. एहि पर चिंता जताबैत ओ कहलथिन्ह जे न्यू मीडिया के पत्रकार के ई कोशिश करबाक चाही जे हुनकर भरोस कम नहि हो. एकरा लेल जे कहुं... सत्य कहुं... सीधा कहुं आओर सही माहौल मे कहुं.
रायजी इहो कहलखिन्ह जे न्यू मीडिया के कारण पत्रकारिता के चरित्र बदलल अछि. मुदा ओ एहि बात पर जोर देलखिन्ह जे नवका पत्रकार के परम्परागत मीडिया आओर न्यू मीडिया दूनु के बीच तारतम्य बना क चलबाक चाही. दूनु के साधि क चलबाक चाही. विकिलिक्स आओर टेप लीक मामला के जिक्र करैत ओ कहलखिन्ह जे दुनिया के एहि सं न्यू मीडिया ते ताकत के एहसास भ गेल अछि.
आई-काल्हि नीरा राडिया टेप लीक के लsक जे हो-हल्ला भ रहल अछि ओहि पर हुनकर कहनाए छलनि जे अखन आलोक मेहता वाहवाही लूटि रहल छथिन्ह... जखन कि ई मामला हुनका पास छह मास पहिने गेल छलन्हि. तखन हुनकर मालिक हुनका डांटि क शांत करा देने छलखिन्ह. तखन आउटलुक एहि स्टोरी के नहि करने छल.
राय साहेब के विचार पर हां मे हां मिलाबैत संडे इंडियन के संपादक ओंकारेश्वर पांडेय जी कहलखिन्ह जे सच मे न्यू मीडिया बोलि त बहुत किछ रहल अछि कहि किछ नहि रहल अछि. न्यू मीडिया के आड़ मे लोक आन के तान लिख रहल छथिन्ह. जे नहि अएबाक चाही सेहो आबि रहल अछि मीडिया मे. कोनो नियंत्रण नहि रहि गेल अछि.
एहन मे ओ शंका जतैलखिन्ह जे अगर हम नहि चेतलौं त सरकार हमरा पर नियंत्रण कसि सकैत अछि. सरकार अपन रेगुलेशन लाबि सकैत अछि. लोक सं संयम बरतबाक चाही. सजग भ क काज करबाक चाही.
ओंकारेश्वर जीक बाद बारी अएलैन पीटीआई के नीरज भूषण जीक. नीरजभूषण डॉट कॉम ... भारत बोलेगा डॉट कॉम आओर पीटीआई डायरी के संचालक नीरज जी के जोशीला भाषण सुनि लोक सभ सेहो जोश सं भरि उठलाह. रामबहादुर जी आओर ओंकारेश्वर जीक राय पर अपन असहमति जताबैत ओ कहलखिन्ह जे ओ न्यू मीडिया नामे सं सहमत नहि छथिन्ह.
नीरज जीक साफ कहनाए छलन्हि जे... जे नया अछि ओ न्यू अछि आ न्यूज़ अछि. पेपर के बाद रेडियो न्यू छल... रेडियो के बाद टीवी आओर टीवी के बाद इंटरनेट न्यू अछि. मुदा जखन लोक टीवी के न्यू मीडिया नहि कहलक तखन एकरा केना कहि सकय छी. आई अगर अमेरिका मे लोक के पता चलतन्हि जे न्यू मीडिया पर हम बहस करि रहल छी त ओ हंसताह.
ओ साफ कहलखिन्ह जे न्यू मीडिया के लsक जे हौवा ठाड़ करय चाहय छथिन्ह ओ सफल नहि होताह. इंटरनेट...ब्लॉग...वेबसाइट के कारण लोक नीक काज करि रहल छथिन्ह. बड़का-बड़का लोक जे खबर के दबाबए चाहैत अछि ओकरा लोक सामने लाबि रहल छथिन्ह. जे खबर के अखबार...टीवी आओर पीटीआई जैसन एजेंसी रोकय चाहैत अछि ओ एहि के कारण लोक के सामने आबि रहल अछि.
एकरे संग ओ इहो कहलखिन्ह जे बड़का-बड़का एजेंसी आओर समाचार घराना जे गलत खबर लोक के पास परोसि रहल अछि ओकर जवाब ई न्यू मीडिया द रहल अछि. ओकर प्रोपेगेंडा के ई पर्दाफाश करि रहल अछि. एकरा लेल ओ अमेरिकी राष्ट्रपति बराक ओबामा के भारत यात्रा के समय खर्च के लsक देल गेल गलत खबर के उदाहरण सेहो देलखिन्ह.
ओ साफ कहलखिन्ह जे एकरा सं डरय के नहि एकरा साथ देबय के जरूरत अछि. ओंकारेश्वर जीक बात पर ओ कहलखिन्ह जे सरकार लाsक त देखाबौ रेगुलेशन... हम कोनो नियामक... नियंत्रक सं डरय वाला नहि छी. ओ एहि मीडिया मे कदम राखल वाला नवका पत्रकार के जोश सं भरि देलखिन्ह. सभ के कहलखिन्ह चिंता नहि करु जमि क जे देखय छी लिखु.
जनोक्ति.कॉम युवा संपादक जयराम विप्लव कहलखिन्ह जे राडिया मामला के बाद सत्ता के वाच डॉग कहय जाए वाला लोक आब बस डॉग बनि क रहि गेलाह. विकिलीक्स के तारीफ करैत ओ कहलखिन्ह जे एकटा सूरज उगल अछि मुदा ओ पूरब में नहि बल्कि पश्चिम मे उगल अछि. ओ इहो कहलखिन्ह जे न्यू मीडिया के कारण लोक के नवका अवसर हाथ लगलन्हि अछि.
कार्यक्रम के आखिर मे युवा पत्रकार अमिताभ भूषण जी लोक के एकदम सं जोश मे भरि देलखिन्ह. अपन जोरदार बहस मे ओ कहलखिन्ह जे आई काल्हि मीडिया मे दलाल टाइप लोक के भरमार भ गेल अछि. ब्लैकमेल करि लोक के परेशान करि कमाई के एकटा नवका धंधा शुरू करि देने अछि. पाई बनाबए लेल नवका नवका रास्ता अख्तियार करि रहल छथिन्ह. ओ नवका पत्रकार के जोश सेहो बढ़ौलखिन्ह.
एहि सं पहिने India Policy Foundation के निदेशक राकेश सिन्हा एहि बहस के शुरू करलखिन्ह. न्यू मीडिया के महत्व पर प्रकाश डाललखिन्ह. ओ कहलखिन्ह जे न्यू मीडिया काफी तेजी सं अपन जगह बना रहल अछि...आओर हमरा सभ के एकर चुनौती के ध्यान मे राखि आगां बढ़बाक चाही. ओ आईपीएफ के तरफ सं कएल जा रहल काज के सेहो जिक्र करलखिन्ह.
राकेश जीक ई प्रयास काफी सराहनीय अछि. एहि तरहक बहस... परिचर्चा बीच-बीच मे होएत रहबाक चाही. आओर एहि बहस मे आर्थिक पक्ष वाला मुद्दा जे बाचल रहि गेल ओकरा सेहो सुलझाबय लेल जल्दीए एकटा दोसर परिचर्चा करएबाक चाही. जेहि सं अमिताभ भूषण जीक जकां तमाम नवका पत्रकार... ब्लॉगर के पाए कमाएक के किछ रास्ता खुलि पएतन्हि.
एहि बहस मे विचारमीमांसा के संपादक और ब्लॉगप्रहरी नेटवर्क के संस्थापक कनिष्क कश्यप पावर प्वाइंट प्रेजेंटेशन सं न्यू मीडिया के बारे मे लोक के जानकारी सेहो देलखिन्ह. एहि सं लोक के न्यू मीडिया ते बारे मे काफी किछ जानय लेल मिललन्हि.
एहि बहस मे वरिष्ठ पत्रकार उदय सिन्हा... मीडिया मीमांसा के उमेश चतुर्वेदी ... स्वतंत्र पत्रकार आशुतोष... दूरदर्शन केर ज्ञानेंद्र पाण्डेय... आरटीआई एक्टिविस्ट डी एन श्रीवास्तव... विस्फोट.कॉम केर संजय तिवारी... फ़िल्मकार भवेश नंदन झा... पत्रकार दीनबंधु सिंह... जनोक्ति.कॉम केर पत्रकार विशाल तिवारी ... पत्रकार अवनीश सिंह... ब्लॉगर आशीष मिश्रा... स्त्री विमर्श .कॉम के कनुप्रिया... आओर युवा पत्रकार दीपाली पाण्डेय संग कइटा पत्रकार आओर छात्र सेहो शामिल भेलाह.


text:
पटना । बिहार क सीएम नीतीश कुमार विकासक पाठ पढेबा लेल अमेरिका जेताह। हुनका कोलंबिया बिजनेस स्कूल 1 अप्रैल कए न्यू यॉर्क मे सातम इंडिया बिजनेस कॉन्फ्रेंस कए संबोधित करबा लेल न्योत पठेलक अछि। नीतीश बिहारक दोसर नेता छथि जिनका विदेश स एहन प्रस्ताव भेटल अछि। एहि स पूर्व राजद सुप्रीमो लालू प्रसाद स विदेशक लोक विकासक गुर सिखने छल, इ दोसर गप जे ममता बनर्जी लालू स किछु नहि सीख सकलीह। आब नीतीश कए समावेशी विकास क जरूरत आओर बिहार कए लकए अपन विजन क विषय पर बजबा लेल बजाउल जा रहल अछि। सीएम ऑफिस यात्रा क लेल समय निकालबाक कोशिश मे अछि। बिजनेस स्कूल बिहार क सफलता आओर नीतीश क नेतृत्व पर सेहो केस स्टडी करत। पिछला हफ्ता चीनी दूत सेहो नीतीश कए चीन एबाक न्योत देने छल। अगर नीतीश अमेरिका जाइत छथि त हुनकर इ दोसर विदेश दौरा होएत, जखन कि ओ दोसर बिहारक सीएम हेताह जे अमेरिका क जेताह। नीतीश स पूर्व लालू प्रसाद अमेरिका जा चुकल छथि।
मुख्य पृष्ठ समाचार नीतीश यूएस मे पढ़ेताह विकास क पाठ


text:
मंगलवार, 11 जून 2013
मरनाइ नीक
86. मरनाइ नीक
गायनिक वार्डमे एखने एकटा नेनाक जन्म भेल, मुदा समयसँ पहिने ।शीशामे नवजातकेँ राखल गेल ।ई सूचना ओकर बापकेँ लागलै ।ओ आबि गेल ओकील आ पुलिसक संग ।असलमे ओकरा दुनू प्राणीमे खटपट भेल छलै ।तलाकक भऽ गेल छलै ।जनमऽ बला नेनाकेँ बापक हिस्सामे देल गेल छलै ।ओ इएह दुआरे आएल छलै ।ओ नेनाकेँ अपना संग विदेश लऽ जाए लेल तैयार छल, मुदा माए मना केलकै ।आब तँ ओतै उट्ठा-बजड़म हुअऽ लागलै ।लप्पर-थप्पर होइत शोणिता गेल तलाकशुदा पति-पत्नी ।नर्स कहैत रहले जे चुप रहू, नवजातकेँ असर पड़तै, मुदा ओ नै मानलक ।कने काल बाद ओकर बच्चा मरि गेल ।झगड़ा होइते रहलै ।शाइद ओ नवजात सोचने हेतै जे एहन कुकुरालुझिसँ मरनाइ नीक अछि ।
अमित मिश्र
गायनिक वार्डमे एखने एकटा नेनाक जन्म भेल, मुदा समयसँ पहिने ।शीशामे नवजातकेँ राखल गेल ।ई सूचना ओकर बापकेँ लागलै ।ओ आबि गेल ओकील आ पुलिसक संग ।असलमे ओकरा दुनू प्राणीमे खटपट भेल छलै ।तलाकक भऽ गेल छलै ।जनमऽ बला नेनाकेँ बापक हिस्सामे देल गेल छलै ।ओ इएह दुआरे आएल छलै ।ओ नेनाकेँ अपना संग विदेश लऽ जाए लेल तैयार छल, मुदा माए मना केलकै ।आब तँ ओतै उट्ठा-बजड़म हुअऽ लागलै ।लप्पर-थप्पर होइत शोणिता गेल तलाकशुदा पति-पत्नी ।नर्स कहैत रहले जे चुप रहू, नवजातकेँ असर पड़तै, मुदा ओ नै मानलक ।कने काल बाद ओकर बच्चा मरि गेल ।झगड़ा होइते रहलै ।शाइद ओ नवजात सोचने हेतै जे एहन कुकुरालुझिसँ मरनाइ नीक अछि ।
अमित मिश्र
सदस्यता लें टिप्पणियाँ भेजें (Atom)


text:
पटना । डालमिया परिवार कए बिहार संग पुरान संबंध रहल अछि। इ अलग गप अछि जे पिछला किछु साल स एहि परिवारक बिहार स संबंध केवल भावनात्मक रही गेल छल। मुदा डालमिया परिवार एक बेर फेर बिहार मे पैघ निवेश करबा लेल तैयार अछि। बिजली क कमी स जूझ रहल बिहार कए रोशन करबा लेल डालमिया पावर राज्य क बांका जिला मे 1,320 मेगावॉट क ताप विद्युत संयंत्र क निर्माण क प्रस्ताव रखलक अछि। एहि मे कंपनी करीब 8,000 करोड़ टका क निवेश करबाक योजना बनेलक अछि। एकर अलावा, कईटा दोसर कंपनी सेहो राज्य मे मोटगर निवेश करबा लेल तैयार भ गेल अछि। आधिकारिक सूत्र क कहब अछि जे राज्य मे बिजली क्षेत्र मे टका लगौनिहारक आब कतई कमी नहि अछि। साल क पहिल 3 मास मे बिहार मे बिजली क क्षेत्र मे निवेशक करीब 40 हजार करोड़ स बेसीक निवेश करबाक इच्छा जता चुकलथि अछि।
राज्य सरकार क उद्योग विभाग क प्रधान सचिव सीके मिश्रा सेहो एहि दावाक पुष्टि करैत कहला जे राज्य मे बिजली उत्पादन क मामला मे काफी निवेशक आगू आबि रहल छथि। एखन धरि एहि क्षेत्र मे करीब 1.45 लाख करोड़ टकाक निवेश क प्रस्ताव भेट चुकल अछि। संगहि, कईटा नव निवेशक सेहो एहि मामला मे सरकार स लगातार संपर्क मे छथि।
बिजली क्षेत्र मे आयल एहन निवेशक पाछु जानकारक कहब अछि जे राज्य सरकार एहि क्षेत्र मे निवेश लेल काफी कुछ करि रहल अछि। राज्यक नव औद्योगिक नीति क तहत राज्य मे निवेश करनिहार कए भारी मात्रा मे सब्सिडी देल जा रहल अछि। ओतहि कानून व्यवस्था क मामला मे सेहो राज्य मे प्रगति लोक देख रहल अछि।’
बिहार क उद्योग विभाग क दस्तावेज क मुताबिक साल क पहिल तीन मास मे 40,212 करोड़ क निवेश प्रस्ताव राज्य सरकार कए भेटल अछि। एहि मे स सबस पैघ प्रस्ताव दिल्ली क एकटा कंपनी इरा इन्फ्रा इंजीनियरिंग स भेटल अछि, जे राज्य क नवादा आ भागलपुर जिला मे 2,640 आओर 1,320 मेगावॉट क बिजलीघर क निर्माण क प्रस्ताव राज्य सरकार कए सामने पेश केलक अछि। एहि परियोजना मे कंपनी राज्य मे 22 हजार करोड़ क निवेश क प्रस्ताव रखलक अछि।
राज्य मे बिजली क क्षेत्र मे निवेश करनिहार एकटा कंपनी क अधिकारी कहला जे, ‘राज्य सरकार पिछला किछु साल मे कानून व्यवस्था आ बुनियादी ढांचाक मामला मे जबरदस्त काज केलक अछि। सड़क क मामला मे काफी काज भेल अछि। ताहि स हमरा सब कए अपन कच्चा माल कए अनबा आ ल जेबा मे काफी आसानी भ गेल अछि। राज्य मे बिजली क काफी जरूरत छैक, जे हमारा सबहक कारोबार लेल एकटा शुभ संकेत अछि’।
बिहार मे फेर निवेश करत डालमिया परिवार
पटना । डालमिया परिवार कए बिहार संग पुरान संबंध रहल अछि। इ अलग गप अछि जे पिछला किछु साल स एहि परिवारक बिहार स संबंध केवल भावनात्मक रही गेल छल। मुदा डालमिया परिवार एक बेर फेर बिहार मे पैघ निवेश करबा लेल तैयार अछि। बिजली क कमी स जूझ रहल बिहार कए रोशन करबा लेल डालमिया पावर राज्य क बांका जिला मे 1,320 मेगावॉट क ताप विद्युत संयंत्र क निर्माण क प्रस्ताव रखलक अछि। एहि मे कंपनी करीब 8,000 करोड़ टका क निवेश करबाक योजना बनेलक अछि। एकर अलावा, कईटा दोसर कंपनी सेहो राज्य मे मोटगर निवेश करबा लेल तैयार भ गेल अछि। आधिकारिक सूत्र क कहब अछि जे राज्य मे बिजली क्षेत्र मे टका लगौनिहारक आब कतई कमी नहि अछि। साल क पहिल 3 मास मे बिहार मे बिजली क क्षेत्र मे निवेशक करीब 40 हजार करोड़ स बेसीक निवेश करबाक इच्छा जता चुकलथि अछि।


text:
पटना। भूटान क गृह आ सांस्कृतिक मंत्री लोएनपो मिंजूर दोरजी मुख्यमंत्री नीतीश कुमार स भेंट केलथि अछि। ओ मुख्यमंत्री कए भूटान क प्रधानमंत्री जिग्मे वाई थिनले क दिस स भूटान एबाक निमंत्रण देलथि। ओ कहला-भूटान क प्रधानमंत्री बिहारक बदलाव स गदगद छथि आ चाहैत छथि जे अहां भूटान आबि, ओ अहां बाट ताकि रहल छथि। दोरजी कहला जे भूटान आ बिहार क प्रगाढ़ संबंध रहल अछि। एकरा आओर प्रगाढ़ बनाउल जाएत। ओ बिहार मे बदलाव आ विकास क लेल मुख्यमंत्री क भूरि-भूरि प्रशंसा केलथि। गृह मंत्री कहला जे रायल भूटान बिहार कए विकसित राज्य क रूप मे देखए चाहैत अछि। बिहार बदलि रहल अछि आ बिहार मे स्पष्ट रूप स बदलाव देखल जा रहल अछि। दोरजी मुख्यमंत्री कए बिहार क सुख-शांति क लेल विशेष प्रतीक चिह्न प्रदान केलथि। मुख्यमंत्री सेहो भूटान क गृह मंत्री कए प्रतीक चिह्न प्रदान केलथि। मुलाकात क दौरान दोरजी मुख्यमंत्री स इ अनुरोध केलथि जे बोधगया मे भूटानी मंदिर आ धर्मशाला क लेल जमीन उपलब्ध कराउल जाए। एहि मौका पर भूटान क गृहमंत्री क धर्मपत्नी आ भूटान सरकार क अधिकारी सेहो उपस्थित छलाह।
मुख्य पृष्ठ समाचार भूटान देख रहल अछि बिहार क बदलाव


text:
पानि भेलाह सं बिहार मे लोक के प्रचंड गर्मी सं किछ राहत मिलल अछि. तापमान किछ कम भेल अछि.
मौसम किछ नीक भेल अछि. मुदा लगैत अछि जे तीन-चारि दिन बाद फेर कालक
पहरा पड़त...आओर लोक गर्मी सं त्रस्त रहताह.
एहि बेर तं गर्मी के ई हाल अछि जे लगैत अछि गाछक एकोटा पत्ता तक नहि हिलैत अछि. हाथक पंखा...बैन डोलाबैत-डोलाबैत हाथ दुखा रहल अछि. भरि राति कच्छ-मच्छ करैत बितैत अछि.
मुदा मंगल दिनक भेल किछ पानि सं किछ चैन मिलल अछि लोक के.
मानसून आबए के संग बाबाधाम जाए के तारीख सेहो तय भ गेल अछि. बाबाधाम यात्रा 4 जुलाई सं शुरु होएत.
सुल्तानगंज सं देवघर...बाबाधाम तक लोक कांवड़ लsक बोल बम...बोल बम जपैत यात्रा करताह.
बाबाधाम यात्रा के देखैत... श्रावणी मेला के देखैत सरकार के तरफ सं सेहो तैयारी शुरू भ गेल अछि. प्रशासन के तरफ सं साफ-सफाई.. स्वास्थ्य... बिजली- पानि आओर सुरक्षा के इंतजाम होबए लागल अछि.
सरकार के कहनाए अछि जे एहि बेरक श्रावणी मेला पर करीब ढाई करोड़ टका खर्च होएत. सरकार के तरफ सं अफसर सभ के निर्देश देल गेल अछि जे भरि मेला बिजली कटौती नहि होबाक चाही. सुरक्षा के चाक चौबंद इंतजाम होबाक चाही.
बाबाधाम मेला शुरू भेलाह पर बाबा के प्रसाद पेड़ा पर सेहो ध्यान लागल रहैत अछि. जे स्वाद बाबाधामक पेड़ा के रहैत अछि ओ आओर कतहुं के पेड़ा मे नहि मिलैत अछि. केतबो पेड़ा खा लिअ मोन नहि भरत.


text:
पूर्व केंद्रीय मंत्री फातमी चुनाव प्रक्रिया शुरू होएतहि आदर्श आचार संहिता उल्लंघन मामला मे फंसि गेलाह. वृहस्पति दिन तीन तारीख के पर्चा भरय जाएत काल भारी भीड़ जुटाबय लेल डांसर के बुलाएल गेल अछि.
आरजेडी के पिकअप वैन पर चारिटा डांसर अपन लटका-झटका
देखा रहल छलीह. पिकअप वैन पर आरजेडी के पोस्टर- बैनर लगाउल गेल छल.
सदर एसडीओ कारी प्रसाद जीक कहनाए छलन्हि जे बिना अनुमति ई सभ करय के लेल आदर्श चुनाव आचार संहिता उल्लंघन केर मामला दर्ज करि लेल गेल अछि.
फातमी के संग आरजेडी जिलाअध्यक्ष रामनरेश यादव के खिलाफ फ्लाइंग स्क्वाइड...उड़नदस्ता टीम के मजिस्ट्रेट नरेंद्र नाथ झा जीक बयान पर केस दर्ज कएल गेल. हुनकर बयान मे कहल गेल अछि जे कर्पूरी चौक पर डांसर के नचाओल गेल.


text:
मैथिली किस्सा – गोनू झाकेँ बेर-बेर चोरक चक्कर लागल रहैत छलनि। मुदा हुनका तकर डर रंचमात्रो नहि होइत छलनि। एहिना एक बेर ओ पंडिताइनक संगे घरमे पड़ल-पड़ल सुतबाक उपक्रम क रहल छलाह। राती निसभेर भ गेलनि तैयो ओ गप्पे क रहल छलाह। मुदा चोरबा सभ हुनका सुति रहल रहबाक भ्रममे सेन्ह मारि घरमे प्रवेश क गेल। घरक भीतर अबैत ओ सभ देखलक जे ई त जगले छथि। मोन मसोसिक रहि गेल। जा धरि ई जागल रहताह, चोरि करब संभव नहि बुझि ओ सभ धरनि पर चढि हुनका सुतबाक प्रतिक्षा कर लागल।
गोनू झाकेँ पाहून सभकेँ आबि जयबाक भनक लागि गेल छलनि। ओ एकरा सभसँ मुक्त्त होयबाक व्योंत सोच लगलाह। किछु नहि फुरलनि तं पंडिताइनकेँ कहलथिन एकटा एकदम चोटगर बात – सुनै छी?? पंडिताइन कहलखिन – ऊँ। गोनू झा कहलखिन – हमरा एकटा पंडित हाथ देखि कहलक अछि जे अहाँकेँ चारिटा बेटा होयत।
इहो पढू : मैथिली किस्सा – गोनू झा के भैयारी संग बंटवारा
पंडिताइन कहलखिन – “दुर जाउ।” गोनू झा कहलखिन – “लाज भ गेल?” पंडिताइन कहलखिन – “लाज किए होयत। मुदा जेहन अहाँ अपने छी, तेहने अहाँक पंडित अछि।” पंडिताइन के बात सुनि गोनू झा कहलखिन – से किए? हमरा बेटा नै होयत? पंडिताइन दोसर करोट दिस घुमैत कहलखिन – “जाउ, हमरा सूत दिअ। दुपहर राति भेलै आ अहाँ अखनो धरि अदखोइ-बदखोइ मे लागल छी।”
मुदा गोनू झा एकसरे बजैत रहलाह, कहलथिन- हम अपन होव वला चारू बेटाक नामकरणो क लेलहूँ अछि। पंडिताइन गोनू झाक बात पर भीतरे-भीतरे प्रसन्नो होइत छलीह। हिनक वाक्य, पर किछु बजलीह त नहि, मुदा पुछबाक मुद्रामे हुनका दिस नजरि उठौलनि के देखलैथ। गोनू झा आगू कहलखिन – हँ, त सुनू। गोनू झा पलथा मारिक बैसैत बजलाह – जेठकाक नाम राखब लूटन, दोसरक भूखन, तेसरक छोटन आ चारिमक चोर।
इहो पढू : मैथिली किस्सा – गोनू झाक माछ आ नौआ
पंडिताइन हुनकर बात सुनि के कहलखिन – “मर्र, चोर कतौ नाम भेलैए हन।” गोनू झा कहलखिन – नइं भेलैए, तेँ ने हम रखबै। आखिर बेटा ककर हेतै? पंडिताइन कहलखिन – “हँ, त एहन मूहँपुरुख दोसर क्यो छै मिथिलामे।” गोनू झा खुश होइत कहलखिन – त ताहुमे अहाँकेँ भ्रम बुझाइए। पंडिताइन कहलखिन – जाउ, जे मोन होअय, राखू। किदन कहलकै जे पानीमे मछरी, नओ-नओ कुट्टी क बखरा। आ ई करोट फेरि लेलनि। मुदा एखनो गोनू झाक गप्पक मोटरीक सठल नहि छलनि। पंडिताइनकेँ गट्टा पकडैत अपना दिस करैत कहलथिन – पांच बापुत रहब। जखन कोनों प्रयोजन पड़त आ ओ सभ लगमे नहि रहत त एतेँ स गद्दह करबै… लूटन, भूखन, छोटन, चोर हौ!!
इहो पढू : मैथिली किस्सा – ‘गोनू झा’ के स्वर्ग से बजाहट
पंडिताइनकेँ एहि असमयक गोनू-लीला पर हँसी लागि गेलनि। मुदा गोनू झा रओ थम्हिये नहि रहल छलाह। लगातार चिकरि-चिकरि बकने जा रहल छलाह। कि तखने पड़ोसी सभ लट्ठ ल ल क हुनक घरक मुँहथरि पर पहूँचि गेलनि आ केबाड़ पीट लगलनि। गोनू चट्ट चौकी परसं फानि केबाड़ लग पहूँचि छिटकिल्ली खोलि देलनि। समवेत स्वरमे प्रशन छुटल – कत हो?
गोनू झा कहलखिन – “हे वैह, धरनि पर हो!”, गोनू झा इशारा करैत कहलथिन। आ बड़ सुभिस्तासं सभ चोर पकड़ा गेल तथा लट्ठधारी सभक प्रतापे ओकरा सभक नह-नह थुरि देल गेलै। आहां के एत ई बुझि लेबाक थिक जे लूटन झा, भूखन चौधरी आ छोटन कामति हुनक पड़ोसी सभक नाम रहनि छल। गोनू झा के इ चालाकी के सब तारीफ केलक।
➥ गोनू झा के और किस्सा पढ़ैय के लेल क्लिक करू।
(Read all latest Maithili News, Gonu Jha News Headlines in Maithili and Stay updated with Maithili Samachar)


text:
आने साल जकां एहू साल 15 अगस्त कें महानगर कोलकाताक उपनगरीय क्षेत्र रिषड़ा मे 'चेतना समारोह' आयोजित होएत. एहि अवसर पर स्मारिका विमोचन सेहो कएल जाएत. स्मारिका मे पर्याप्त साहित्यिक रचना प्रकाशित होइत अछि, जाहि सं साहित्यिक ओ पाठक लोकनि मे एहि स्मारिका कें ल' खूब जिज्ञासा रहैत अछि.
स्वतंत्रता दिवसक अवसर पर आयोजित होमएबला ई कार्यक्रम दिनक 4 बजे सं शुरू होएत, जाहि मे 'मिथिला नवचेतना समिति'क नव कार्यकारिणीक औपचारिक घोषणा कएल जाएत.
कार्यक्रमक अंतिम सत्र मे कविगोष्ठी आयोजित होएत. गोष्ठी मे महानगर ओ उपनगरीय क्षेत्रक मैथिली कवि लोकनि भाग लेताह. एहि कार्यक्रम मे हुगली नदीक दुनू कात निवास केनिहार मैथिलीकर्मी लोकनिक जुटानी होइत अछि.
रिषड़ा रेलवे स्टेशनल 3 नं. फाटक सं सटले रूपसी बांग्ला (खाबार घर) प्रेक्षागृह मे 'चेतना समारोह' केर आयोजन राखल गेल अछि. ई कार्यक्रम मिथिला नवचेतना समितिक स्थापना दिवसक रूप मे मनाओल जाइत अछि. अवसर पर विद्वतजन अभिभाषण बेस महत्व रखैत अछि.
उक्त कार्यक्रम 'मिथिमीडिया' ऑनलाइन मीडिया पार्टनर अछि. अपने लोकनि आबि मैथिली-मिथिलाक प्रति चेतना जगेबाक एहि जाग मे समिलात होइ, से अनुरोध अछि. ज्ञात हो जे एही 15 अगस्त कें मिथिमीडिया अपन स्थापनाक 5 वर्ष पूरा क' रहल अछि.


text:
श्री इलाम नगर कार्यपालिकाको कार्यालय, इलाम ।
श्री सूर्योदय नगर कार्यपालिकाको कार्यालय, फिक्कल, इलाम ।
श्री देउमाई नगर कार्यपालिकाको कार्यालय, मंगलबारे, इलाम ।
श्री माई नगर कार्यपालिकाको कार्यालय, दानाबारी, इलाम ।
श्री माईजोगमाई गाउँ कार्यपालिकाको कार्यालय, नयाँबजार, इलाम ।
श्री सन्दकपुर गाउँ कार्यपालिकाको कार्यालय, माईपोखरी, इलाम ।
श्री फाकफोकथुम गाउँ कार्यपालिकाको कार्यालय, आमचोक, इलाम ।
श्री रोङ गाउँ कार्यपालिकाको कार्यालय, कोल्बुङ्ग, इलाम ।
श्री माङसेबुङ्ग गाउँ कार्यपालिकाको कार्यालय, इभाङ्ग, इलाम ।
श्री चुलाचुली गाउँ कार्यपालिकाको कार्यालय, चुलाचुली, इलाम ।


text:
मदाबा
मदाबा:Madaba, (अरबी: مادبا; हिब्रू: आकृति:Hebrew मेदिवाह)एक प्राचीन शहर छी एकर वर्णन हिब्रू बाइबिल या ईसाई बाइबल मे पुरान नियममे दर्ज अछि। अब मदाबा के नाम सँ जानल जाएत अछि जे मध्य जोर्डन मे माडाबा प्रान्त कऽ राजधानी छी, जहां लगभग 60,000 लोग कऽ आबादी अछि। एकर बीजान्टिन तथा उमय्यद मोज़ेक आ बीजान्टिन काल सँ पवित्र भूमिक विशेष रूपसँ एक बड मोजक नक्शाके लेल मशहूर अछि। मादाबा राजधानी अम्मान सँ ३० किलोमीटर (१९ मील) दक्षिण पश्चिम स्थितमे अछि।
विषय सूचीसभ
इतिहास[सम्पादन करी]
सन्दर्भ सामग्रीसभ[सम्पादन करी]
- ↑ [१] Archived June 5, 2009, at the Wayback Machine.[[]]


text:
सौभाग्यसँ हम ओहि गोनू झाक गाम, भरवारासँ छी, जिनका सम्पूर्ण भारत, हास्यशिरोमणिक नामसँ जनैत अछि। वर्तमानमे हम टाटा मोटर्स फाइनेन्स लिमिटेड, सम्बलपुरमे प्रबन्धकक रूपमे कार्यरत छी।
चलला मुरारी छौरी फ़ँसबय !
एक दिनक गप्प अछि, हमर मित्रगण हमरा कहय लगला -
शैलेन्द्र, अहॉं कँ कोनो गर्ल फ़्रैन्ड नहिं?
हम कहलियनि - दोस, ई भारत अछि, इन्गलैन्ड नहिं!
अखन गर्ल फ़्रैन्डक जरूरत नहिं,
अखन त पढय - लिखय के दिन अछि, प्रेम करय के मुहुर्त नहिं!!
सब मित्र कहय लगला, हम अनाडी छी
जौं कोनो छौरी फ़ँसाबी, तखने हम खिलाडी छी
ई सब हमरा सहल नहिं गेल,
बिना ई दुस्कर्म कयने रहल नहिं गेल
फ़ेर की छ्ल? हम ताकय लगलहुँ एकटा फ़्रैन्ड,
फ़्रैन्ड नहिं, गर्ल फ़्रैन्ड......
मुदा एकटा मुश्किल छ्ल -
हमरा छौरी सब स लगैत छ्ल बड्ड डर
जौं हुनक सैन्डल गेल पडि, त इज्जत जायत उतरि
तैयो हमरा प्रमाणित करय के छ्ल, कहुना कय एकटा छौडी पटबय के छ्ल
त कुदि पडलौं मैदान मे या ई कहु श्मशान मे,
कियाकि, पिटला के बाद ओत्तहि जायब, फ़ीरि क मुंह नहिं देखायब
बन्हलहुं माथ पर कफन, कय सब डर के करेज में दफन
निकलि पडलहुँ हम बाट मे, एक छौरी के ताक मे
सब सॅ पहिने प्रार्थना कयलहुँ -
हे किशन कन्हैया! अहॉं त अहि कर्म में खिलाडी छी
हमरो खिलाडी बना दिअ,
हमरा सोलह हजार गोपी नहिं, केवल एकटा छौडी फ़ँसवा दिअ
अडॉंक बड्ड गुणगान करब,
फ़ँसिते छौरी, सवा रुपैया के प्रसाद चढायब
हम सोचलहुँ, शायद आंखि मारला सं छौरी पटै छैक!
हमरा कि बुझल छल, आँखि मारला सं छौरी पीटै छैक
भागि कय घर अयलहुँ, आर पहिल सप्पत खेलहुँ
फ़ेर कहियो आँखि नहिं मारब.
फ़ेर सोचलहुँ - पहिने बतियायब, फ़ेर घुमायब तहन फ़ँसायब
हँ, ई ठीक रहत!
देखलहुं एकटा छौरी, त आंखि हमर फ़रकल....
फ़ेर की छ्ल? हम कहलौं-
पोखरि सन आँखि तोहर, केश जेना मेघ,
फ़ूल सन ठोढ तोहर, कहियो असगर में त भेट!
कहलहुँ हम एतबे की भय गेली ओ लाल,
ओ मारलीह एहन थप्पड, भेल गाल हमर लाल
कनबोज सुन्न भेल हमर, आंखि भेल अन्हार
सूझय लागल तरेगन, भेल दुपहरिया में अन्हार
सरधुआ, करमघट्टु, बपटुगरा आर अभागल
देखू कपार हम्मर, ई विशेषण हाथ लागल
एतबे नहिं........
ओ करय लगलीह हल्ला, जूटय लागल मोहल्ला
हम कहलहँ - ई कोन काज केलहुँ? कियाक गाम के बजेलहुँ
नहिं पटितौं हमरा सं, ई आफ़त कियक बजेलहुं
फ़ेर की छल?
पिटय लगलहुँ हम आर पीटय लगला गौंआँ
मुँह कान तोडि देलक, अधमरु कय क छोरलक
ई कोन काल घेरलक, मरय में नहिं छल भांगठ,
हम भागि घर एलहुँ, दुबारा सप्पत खेलहुँ -
फ़ेर आंखि नहिं मारब, नै गीत हम गायब,
फ़ेर छौरी नहिं फ़ंसायब, नै जान हम गमायब,
आर भूलि कय अंग्रेजी, हम मैथिल बनि जायब!
आर भूलि कय अंग्रेजी, हम मैथिल बनि जायब!!
सपना
सुतल रही दुपहरियामे तँ देखलौ हम एक सपना
भेल विवाह हमर यै भौजी कनिया चान्द के जेना
हम्मर, टुटि गेल सपना ये भौजी, भरल दुपहरियामे...
जहन भँट भेल हुनकर हम्मर, भेलहुँ हम प्रसन्न
देखि कऽ हुनकर रूप हे भौजी, भय गेलौँ हम दङ
नाम पुछलियनि हुनकर हम तँ कहलनि ओऽ जे रजनी
स्वप्न सुन्दरी ओऽ बनि गेलि हम्मर हृदयक रानी
हमरा पुछली कहु हे साजन केहन हम लगै छी?
हम कहलियनि सुनु हे सजनी अहॉं चान्द लगै छी
चन्दामे तँ दागो छै, हाँ बेदाग लगै छी
आँखि अहाँक ऐश्वर्या जेहन नाक अछि जूही चावला
केश अहाँक अछि नीलम जेहन गाल वैजन्तिमाला
एहि के बाद पुछलियनि हमहू केहन हम लगै छी?
कहय लगलि खराब छी, छी अहूँ ठीक-ठाक
लेकिन एहि यौवनमे साजन भेलहुँ कोन टाक*
कनिक लगै छी सन्नी जेना, किछु-किछु राहुल राय
किछु-किछु गुण गोविन्दा बाला, यैह अछि हम्मर राय
तहन कहलियनि चलु हे सजनि घूमए लेल दरभंगा
अहॉं लेल हम सारी किनब, अपनो लेल हम अंगा
दू टा टिकट अछि उमा टाकीजक, अगले-बगले सीट
दुनू गोटे बैस कऽ देखब “ममता गाबय गीत”**
हुनक हाथ लेल अपन हाथमे उठि विदाय हम भेलहुँ
तखने जगा देलक पिंटूआ, तखने जगा देलक पिंटुआ***, नीन्दसँ हम उठि गेलहुँ
हम्मर टूटि गेल सपना ये भौजी, भरल दुपहरियामे......
*= हमर केश किछु बेशी कम अछि
**= प्रसिद्ध मैथिली सिनेमा
***= हमर छोट भाई


text:
पटना। एक दिन एहन छल जे लालू प्रसाद क एकटा आवाज पर लाखों कार्यकर्ता जेल मे बंद भ जाइत छल, मुदा आब बिहार बदलि गेल अछि। आब जेल मे बंद होएब खराब गप भ गेल अछि। राष्ट्रीय जनता दल क अध्यक्ष आ पूर्व रेल मंत्री लालू प्रसाद एहि स परेशान छथि। ओ युवा कए बुझेबा मे लागल छथि जे जेल पवित्र स्थान अछि, गांधी स ल कए जेपी तक जेल जा चुकल छथि। ओ कहला जे जेल जेबा स कईटा फायदा अछि, जेल मे सबकिछु मुफ्त मे भेटैत अछि । दवाई, भोजन, कपड़ा स लकए कंबल तक। ओ कहला जे जेल मे सुरक्षा क लेल बॉडीगार्ड रखबाक कोनो चिंता नहि रहत। सुरक्षा क लेल जेल क अधिकारी हर समय मौजूद रहताह। लालूक लाख प्रयासक बावजूद युवा जेल जेबा लेल तैयार नहि अछि। आखिरकार लालू जी कहला अछि जे राजद जेल जनिहार कार्यकर्ता कए चुनाव मे टिकट भेटत। राजद राज्यव्यापी बंद आ जेल भरो अभियान क शुरुआत केलक अछि, मुदा जेल जनिहार युवा नहि भेटि रहल अछि। देखबाक चाहि जे लालूक एहि नव प्रस्ताव स केतबा लोक जेल जेबा लेल तैयार होइत अछि।
-
माननीय लालू जी बिहारक विकास जेल गेला सँ नहि, बल्कि काज केला सँ होयत | अहि सँ नीक अपन कार्यकर्ता के कहियोक जे समाज सेवा करत तख्नाही बिहारक विकास होयत सगही अहुँ के वोट भेटत |
Comments are closed.


text:
मधुबनी चित्रकला
मधुबनी चित्रकला मिथिलाञ्चल क्षेत्र जेना बिहारक दरभंगा, मधुबनी एवम नेपालक कुछ क्षेत्रक प्रमुख चित्रकलाछी । प्रारम्भमे रङ्गोलीक रुपमे रहैक बाद ई कला धिरे-धिरे आधुनिक रूपमे कपडा, दिवार एवम कागज पर उतैर गेल । मिथिला महिलासभद्वारा शुरू कएल गेल घरेलु चित्रकलाक पुरुषसभ सेहो अपना लेने अछि ।
विषय सूचीसभ
इतिहास[सम्पादन करी]
मानल जाइत अछि ई चित्र राजा जनक राम-सीताक विवाहक दौरान महिला कलाकारसभसँ बनबेने छल । पहिले त खाली पैग जातिक महिलासभ (जेना ब्राह्मण)क ई कलाक बनाबैक अनुमति छल लेकिन समयक साथ ई सिमासभ सेहो खत्म भ गेल । आई मिथिलाञ्चलक बहुत गामसभक महिलासभ इ कलामे दक्ष अछि । अपन असलि रूपमे त ई पेन्टिङ गामसभक माइटसँ लेपल गेल बस्तीसभमे देख भेटैत छल , लेकिन एहिकइ आब कपडा आ पेपर पर खुब बनाएल जाइत अछि । समयक साथ साथ चित्रकारक एहि विधामे पासवान जातिक समुदायक लोगसभद्वारा राजा शैलेशक जिवन वृतान्तक चित्रण सेहो कर जाए लागल । एहि समुदायक लोग राजा सैलेशक अपन देवताक रूपमे पुजा सेहो कर लागल ।
विशेषता[सम्पादन करी]
एहि चित्रमे खासकक कुल देवताक सेहो चित्रण होएत अछि । हिन्दु देव-देवताक तस्विर, प्राकृतिक नजारा जेना-सूर्य आ चन्द्रमा, धार्मिक गाछ-वृक्ष जेना-तुलसी आर विवाहक दृश्य देखला भेटत । मधुबनी पेन्टिङ दुई किसिमक होएत- भितर चित्र आर अरिपन या अल्पना ।
विधिसभ[सम्पादन करी]
चटख रङ्गक इस्तमाल खुब कएल जाइत अछि । जेना गाढा लाल रङ्ग, हरियर,बुल्लु आर करिया । कुछ हल्का रङ्गसँ सेहो चित्रमे निखार आनल जाइत अछि, जेना-पियर, गुलाबि आ नेबो रङ्ग । ई जाएनक परेशान हेबै कि ई रङ्गक घरेलु समानसँ बनाएल जाइत अछि, जेना-हरदि, केलाक पता, लाल रङ्गक लेल पिपलक छाल प्रयोग कएल जाइत अछि । आर दुध। भितरक चित्रक अलावा अल्पनाक सेहो बिहारमे बहुत चलन अछि । एहिक बैठक या दरबाजावक बाहर बनाएल जाइत अछि । पहिले एकरा एहिद्वारे बनाएल जाइत छल ताकि खेतमे बालीक उब्जाउ बढियासँ होए मुदा आइकाइल एकरा घरक शुभ काममे बनाएल जाइत अछि । चित्र बनाबक लेल सलाईक काठी आ बासक कलमक प्रयोगमे आनल जाइत अछि । रङ्गक पकर बनाबक लेल बबुलक वृक्षक लस्साक मिलाएल जाइत अछि ।
समयक साथ मधुबनी चित्रक बनाबक पाछुक मतलब सेहो बदल गेल अछि, मुदा ई कला अपनामे एते चिज समटने अछि कि ई आइयो कलाक कद्रदानक पहिल पसन्दमेसँ अछि ।
हातसँ निर्माण पेपर[सम्पादन करी]
चित्रणसँ पूर्व हातसँ निर्माण कागजक तैयार करक लेल कागज पर गाईक गोबरक झोर बनाक तथा एहिमे बबुलक लस्सा देल जाइत अछि । सुती कपडासँ गोबरक झोरक कागज पर लगाएल जाइत अछि आ रौदमे सुखाबक लेल राएख देल जाइत अछि ।
प्रकार[सम्पादन करी]
मधुबनी चित्रकला देवाल, केन्वास एवम हातसँ निर्माण कागज पर वर्तमान समयमे चित्रकारसभद्वारा बनाएल जाइत अछि ।
भितर चित्र[सम्पादन करी]
मधुबनी भितर चित्र मे माइट (चिकनी) आ गाईक गोबरक मिश्रणमे बबुलक लस्सा मिलाक देवाल पर निपल जाइत अछि । गाईक गोबरमे एक खास तरहक रसायन पदार्थ होएक कारण देवाल पर विशेष चमक आइब जाइत अछि । एकरा घरक तिन खास जगह पर बनाबक परम्परा अछि, जेना- पुजास्थान, कोहबर कक्ष (विवाहितक कक्षमे) आर विवाह या कोनो खास उत्सव पर घरक बाहरि देवाल पर। मधुबनी पेन्टिङमे जेहि देवी-देवताक चित्रण कएल जाइत अछि, उ अछि- मा दुर्गा, काली, सीता-राम, राधा-कृष्ण, शिव-पार्वती, गौरी-गणेश आर विष्णुक दस अवतार इत्यादि। इ तस्विरक अलावा बहुत प्राकृतिक आर रम्य नजाराक सेहो पेन्टिङ बनाएल जाइत अछि। पशु-पक्षी, वृक्ष, फुल-पात आदिक स्वस्तिकक निशानिक साथ सजाएल-सवारल जाइत अछि ।


text:
नई दिल्ली। नक्सलग्रस्त इलाका मे सडक निर्माणक गति आन नक्सग्रस्त राज्यक मुकाबले बिहार मे सबस बेसी अछि। केंद्र सरकार दिस स जारी एकटा सर्वे रिपोर्ट मे कहल गेल अछि जे बिहार क नक्सलग्रस्त इलाका मे सडक आन राज्य क मुकाबले काफी तेजी सबनल अछि। ज्ञात हुए जे नक्सलग्रस्त आठटा राज्य कए विकास क मुख्य धारा मे अनबा लेल एहि राज्य क एक लेन राजमार्ग कए दू लेन मे करबाक कार्यक्रम केंद्र क मदद स शुरू कैल गेल अछि। एहिमे राष्ट्रीय आ राज्य राजमार्ग दूनू शामिल अछि। एहि काज मे प्रगति क हिसाब स बिहार आओर आंध्र प्रदेश सबस आगू अछि, जखनकि झारखंड आ उत्तर प्रदेश सबस पाछु।
योजना क पहिल चरण मे नक्सलग्रस्त 82टा जिला मे स मात्र 34टा जिला कए लेल गेल अछि। जाहि ठाम 5477 किमी राजमार्ग चौडा करबाक अछि। एहि मे 1126 किमी राष्ट्रीय राजमार्ग आ 4351 किमी राज्य राजमार्ग शामिल अछि। प्रोजेक्ट पर 7300 करोड़ टका क लागत एबाक अनुमान अछि।
सबस बेसी 2092 किमी राजमार्ग क चौड़ीकरण छत्तीसगढ़ मे हेबाक अछि, एहि मे स 452 किमी क चौड़ीकरण भ गेल अछि। जखनकि 1500 किमी क ठेका जारी क देल गेल अछि। दोसर स्थान झारखंड क अछि। एहि ठाम 753 किमी राजमार्ग मे एखनधरि केवल 64 किमी क चौड़ीकरण भ सकल अछि। बाकी 645 किमी क ठेका देल गेल अछि, मुदा ओहि पर काज शुरू नहि भ सकल अछि।
रिपोर्ट क अनुसार सबस नीक काज बिहार मे भ रहल अछि। बिहार मे नक्सलग्रस्त इलाका मे सड़क सुधार योजना क तहत 674 किमी राजमार्ग क पहचान चौड़ीकरण क लेल भेल अछि। एहि मे स एखन धरि 527 किमी चौड़ीकरण भ गेल अछि। बाकी सेहो अगिला साल-डेढ़ साल मे पूरा भ जेबाक उम्मीद अछि। उत्तर प्रदेश मे नक्सलग्रस्त जिला क संख्या केवल तीन (मिर्जापुर, चंदौली आ सोनभद्र) अछि। लिहाजा केवल 64 किमी राजमार्ग क चौड़ीकरण हेबाक अछि। एहि मे स 19 किमी क काज पूरा भेल अछि। शेष अगिला साल-डेढ़ साल मे पूरा भ जेबाक उम्मीद अछि। मध्य प्रदेश क 237 किमी नक्सल ग्रस्त राजमार्ग मे स 72 किमी चौड़ा भ चुकल अछि। बाकी 144 किमी क ठेका जारी कैल जा चुकल अछि। जाहि पर दू साल मे काज पूरा भ जेबाक उम्मीद अछि। बाकी 21 किमी क ठेका शीघ्र देबाक उम्मीद अछि। बिहार जेकां आंध्र प्रदेश सेहो नीक काज केलक अछि आ ओहि ठाम 620 किमी मे स 428 किमी राजमार्ग चौड़ा भ चुकल अछि। बाकी पर काज चलि रहल अछि। महाराष्ट्र मे 420 किमी मे स 209 किमी क काज पूरा भ गेल अछि। ओडिशा मे 614 किमी मे स महज 94 किमी क चौड़ीकरण भ चुकल अछि।
कोन ठाम केतबा बनल सडक
राज्य…: कुल काज- काज पूरा
——————–
- बिहार…… 674… 527
- आंध्र…… .620… 428
- छत्तीसगढ़….2092.. 452
- झारखंड…..753.. 64
- मध्य प्रदेश…237… 72
- महाराष्ट्र…..420… 209
- ओडिशा……614… 94
- उत्तर प्रदेश….67… 19
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
आलेक्सान्द्रा कोलोन्ताइ
आलेक्सान्द्रा मिखाइलोभ्ना कोलोन्ताइ (AлekcáHдpa MиxáйлoBHa KoллoHTáй) (१८७२-१९५२) - ओ १८९० क दशकसँ सामाजिक-जनवादी छेल्हीन् । अन्तर्राष्ट्रिय समाजवादी महिला आन्दोलनम सक्रिय भेल छेलहिन १९१४ पहिने मेन्शेभिकक सदस्य छेल्हिन। १९१७म कोलोन्ताइ पार्टीक केन्द्रीय कमिटीमा निर्वाचित भेल।
रुसको अक्टोबर क्रान्तिपछिक सोभियत सरकारम कोलोन्ताइक सामाजिक कल्याणक कमिसार (मन्त्री) बनल। सोभियत इतिहासमा ओ पहिल महिला मन्त्री छी। बुखारिनसँ 'लेफ्त कम्युनिष्ट' फ्याक्शनमा रहल आर जर्मनीसँ भेल ब्रेस्त-लितोभ्स्क शान्ति सम्झौताक विरोध केलक । अहि स पहिन तीनथरी विचार देखा परल छल । लेनिन अहिमे तत्काल हास्ताक्षर करवाक पक्षम छल, जर्मनीम क्रान्ति होएक आसम त्रोत्स्की सम्झौता घसकेवाक पक्षम छल आर वर्कर्स अपोजिसन्का नेता जर्मनीविरुद्ध क्रान्तिकारी युद्धक पक्षमा छल।
, कोलोन्ताइलाई मेक्सिको आर स्क्यान्डिनेभियाली मुलुकम कूटनैतिक पदमा पठावल गेल।


text:
फिलिपिन्सक विश्व सम्पदा क्षेत्रसभक सूची
सन् २०१४ धरि फिलिपिन्सक ६ टा सम्पदाक संयुक्त राष्ट्र शैक्षिक, वैज्ञानिक एवं सांस्कृतिक सङ्गठन (युनेस्को)द्वारा विश्व सम्पदा क्षेत्रमे मान्यता प्रदान कएल गेल अछि ।[१]
विषय सूचीसभ
विश्व सम्पदा क्षेत्रसभक स्थान[सम्पादन करी]
आकृति:World Heritage Sites in Philippines map
विश्व सम्पदा क्षेत्रसभक सूची[सम्पादन करी]
युनेस्कोद्वारा विश्व सम्पदा क्षेत्र घोषित कएल फिलिपिन्सक सांस्कृतिक आ प्राकृतिक स्थलसभक सूची:
- नाम: विश्व सम्पदा समितिद्वारा देल नाम
- क्षेत्र: फिलिपिन्सक इलाका आ क्षेत्र
- समय: स्थापना भेल वर्ष
- युनेस्को डेटा: विश्व सम्पदा क्षेत्रमे समावेश कएल वर्ष आ मापदण्ड
- विवरण: सम्पदा क्षेत्रक बारेमे संक्षिप्त विवरण
सन्दर्भ सामग्रीसभ[सम्पादन करी]
- ↑ "World Heritage Properties in Philippines", UNESCO, अभिगमन तिथि १ जुलाई २०१२।
- ↑ "Baroque Churches of the Philippines", UNESCO, अभिगमन तिथि २८ मई २०१०।
- ↑ "Historic Town of Vigan", UNESCO, अभिगमन तिथि २८ मई २०१०।
- ↑ "Mount Hamiguitan Range Wildlife Sanctuary", UNESCO, अभिगमन तिथि २८ मई २०१०।
- ↑ "Puerto Princesa Subterranean River National Park", UNESCO, अभिगमन तिथि २८ मई २०१०।
- ↑ "Rice Terraces of the Philippine Cordilleras", UNESCO, अभिगमन तिथि २८ मई २०१०।
- ↑ "Tubbataha Reefs Natural Park", UNESCO, अभिगमन तिथि २८ मई २०१०।